PENDIRIAN UMNO TOLAK PN ADALAH PENDIRIAN AKAR UMBI – NAIB PRESIDEN

Kebelakangan ini terlalu banyak sekali gesaan untuk UMNO memikirkan semula pendiriannya untuk tidak mendukung Perikatan Nasional pada PRU ke 15.
Pelbagai alasan di gunakan terutama sekali retorik perpaduan ummah bahawa seolah-olah UMNO mengabaikannya.
UMNO tidak pernah mengabaikan kepentingan ummah barang seketika pun. UMNO lah yang merintis jalan perpaduan Melayu memerdekakan negara. UMNO lah yang menerima kembali Semangat 46 demi perpaduan Melayu . Dan UMNO juga lah yang mengajak PAS untuk bersama menubuhkan Muafakat Nasional.
Tidak menyertai PN bukan mengenepikan kepentingan Melayu. Ia adalah kerana UMNO ada perhitungan politiknya tersendiri.
UMNO bukan parti dengan ‘ herd mentality’. UMNO adalah parti dengan pendirian bahawa survival UMNO itu lebih utama dari survival PN.
Dan nampaknya ramai orang lupa pendirian UMNO ini berakar dari pendirian penyokong akar umbinya.
UMNO parti orang kebanyakan. Kami bukan parti yang terbentuk dengan percaturan golongan elit yang khianat pada mandat rakyatnya.
Kerana mendengar hasrat akar umbilah UMNO memutuskan sedemikian bahawa ia akan bertanding sebagai Barisan Nasional.
Tetapi yang lebih penting diingat ialah, masa depan UMNO ditentukan oleh rakyat, bukan kerjasamanya dengan PN.
Rakyat lah yang akan menentukan jika UMNO ini akan mara atau ditumpaskan.
Rakyat lah yang akan menentukan segala-galanya dan kepada rakyatlah kita mesti memberi segala tumpuan waktu ini. Bukannya rundingan berterusan peringkat atasan yang tidak akan mepengaruhi pemikiran rakyat pun.
Akhirnya saya menyeru kepada seluruh penyokong UMNO, kita mesti segera bekerja dengan rakyat untuk rakyat bagi memenangkan UMNO pada PRU akan datang.
Jangan buang masa dengan polemik politik di peringkat atasan. Kerana masa depan UMNO adalah pada undi mereka yang biasa-biasa.
KHALED NORDIN
Naib Presiden UMNO
10 Mac 2021.

3.8

4

votes
Article Rating
Kongsikan artikel ini


APA PERKEMBANGAN SIASATAN KES ZETI?

Apa jadi pada kes Zeti. Mohon jangan lambat umum hasil siasatan. Secara moral Zeti patut letak jawatan sebagai Pengerusi PNB.
Ini membabitkan soal intergriti, ketelusan dan keboleh percayaan kepada institusi kerajaan. Ia menarik perhatian beberapa agensi berita Antarabangsa seperti Asia Nekkei dan Reuters
Suami Zeti dan dua anaknya dituduh terima hampir RM700 Juta daripada Jho Low. Polis Singapura telah membuat siasatan. Manakala akuan bersumpah yang ditandatangani oleh suami Zeti disahkan tulin.
Polis Singapura juga telah serah laporan itu kepada Bank Negara Malaysia di mana ketika itu Zeti masih lagi gabenor BNM.
Persoalannya, apakah BNM serah laporan itu kepada PDRM dan SPRM untuk tindakan selanjutnya. Atau terperap terus di BNM?
Kalau tidak diserah kepada PDRM dan SPRM apakah itu boleh dianggap salah guna kuasa? Apakah ada percubaan untuk sembunyi bahan bukti?
Semoga pihak PDRM tidak meninggalkan aspek penting ini di dalam siasatan mereka. Siasatan mesti menyeluruh.
Pulihkan keboleh Percayaan.
DR. PUAD ZARKASHI
Ahli MT UMNO
11 Mac 2021.

3

8

votes
Article Rating
Kongsikan artikel ini


RAIS YATIM TAK HORMAT PERLEMBAGAAN, APA PENDIRIAN SEBENAR PM TENTANG UNDI 18?

Yang Dipertua Dewan Negara, Tan Sri Rais Yatim meneruskan usaha sia-sia dengan cuba mencari alasan dan helah untuk mengatakan penurunan umur mengundi kepada 18 tahun tidak boleh berlaku.
Rang undang-undang “Undi 18” untuk meminda Perlembagaan telah disahkan oleh kedua-dua Dewan Parlimen pada tahun 2019 melalui suara dwiparti dan diwartakan, walaupun penurunan usia pengundian dan pendaftaran pemilih automatik dilaporkan hanya akan dilaksanakan bermula Julai 2021.
Rais mendakwa pembaharuan itu tidak praktikal kerana kononnya akan memakan banyak masa dan sumber.
Bagaimanapun, SPR telah menyatakan bahawa mereka yakin dapat menjalankan proses yang diperlukan.
Keadaan ini bermakna Rais tidak boleh menimbulkan keraguan terhadap kecekapan SPR.
Beliau juga harus menyedari bahawa RUU Undi 18 telah diterima, termasuk oleh anggota partinya sendiri, terutama anggota Parlimen yang saat ini menjadi Perdana Menteri.
Semakin jelas bahawa Rais hanya cuba mencari alasan supaya Undi 18 tidak dilaksanakan. Sekiranya itu yang dihajatkan, beliau harus memiliki keberanian untuk keluar dan mengatakannya kepada seluruh anak muda Malaysia.
Sekiranya beliau tidak berani, beliau harus menghormati Perlembagaan dan juga proses Parlimen. Beliau perlu menghentikan percubaannya untuk membantutkan pengukuhan demokrasi di negara kita.
Sementara itu, Perdana Menteri Tan Sri Muhyiddin Yassin harus menjelaskan pendiriannya terhadap kritikan Rais terhadap reformasi Undi 18.
Saya mencabarnya untuk menunjukkan komitmen dan tidak membubarkan Parlimen sehingga proses pendaftaran pemilih automatik selesai dan rakyat Malaysia berusia 18 tahun layak untuk mengundi.
Saya dapati ada laporan yang mengatakan sebanyak 6 negeri belum mengubah Perlembagaan negeri mereka untuk menurunkan usia pengundian kepada 18 tahun.
Perubahan ini harus dilakukan secepat mungkin untuk mendukung pengukuhan demokrasi di Malaysia — disebabkan hal ini, Perdana Menteri perlu mempercepat pembatalan darurat untuk memudahkan proses ini.
Anak muda Malaysia, terutama kumpulan berusia 18 tahun, harus mengikuti serta menilai tindakan para politikus ini dengan berhati-hati, untuk mempersoalkan apakah demokrasi negara kita berada di tangan yang betul – apabila mereka boleh berbuat demikian.
NIK NAZMI NIK AHMAD
KETUA SETIAUSAHA PENGELOLA KEADILAN
AHLI PARLIMEN SETIAWANGSA.

3.2

5

votes
Article Rating
Kongsikan artikel ini


KALAU BUKAN PELACUR, BERANIKAH PAS PILIH HANYA SATU ANTARA UMNO ATAU BERSATU?

Ramai penyokong Pas, sama ada daripada mereka yang menjadi ahlinya atau tidak, terlihat cukup kurang senang dengan kenyataan Tengku Razaleigh Hamzah yang menyifatkan parti tersebut seperti pelacur.
Beliau yang lebih mesra dengan Ku Li melabelkan demikian khususnya berdasarkan pengalamannya bersama dengan Pas ketika memimpin Parti Semangat 46 pada tahun 80-an sebelum ini.
Kata beliau, isu PAS mengganggu UMNO bukanlah suatu perkara baru.
“Dah lama kita lawan PAS. Bukan baru semalam, tapi sejak 1951, PAS mengacau UMNO sejak itu sampailah sekarang.
“Dalam PRK Tanjung Piai, ketika mereka dah bersama dengan kita dalam MN, PAS tidak mengundi kita. Mereka ada 3,000 ahli di situ, tapi tidak sampai 1,000 yang undi kita.
“Mereka bukan rakan kongsi yang jujur. Begitu juga di Semenyih.
“PAS macam pelacur, sekejap (sokong) DAP, sekejap Semangat 46,” hurainya dengan panjang lebar antara pengalaman dulunya bersama Pas dan realiti parti itu sekarang ini.
Sehubungan itu, tegas Ku Li, Pas bukanlah parti yang boleh dipercayai dan UMNO mesti melawan parti tersebut dalam PRU15 akan datang nanti.
Sejujurnya, apa yang diperkatakan Ku Li mengenai watak Pas ini bukanlah sesuatu yang baru atau pelik kerana sejak dulu itulah tingkah laku yang dipamerkannya kepada kita semua.
Dengan parti-parti utama di negara ini, hampir semuanya Pas pernah ‘berkahwin’ dengan kemudian ‘bercerai’ dengan mereka.
Setiap kali mahu ‘bersama’ dan ‘berpisah’ selepas itu dengan kesemua parti tersebut, Pas sentiasa ada dalil-dalil agama yang dipetik daripada pelbagai sejarah Islam untuk menghalalkan tindakannya.
Disertai dengan sikap penyokongnya yang memang ditarbiah untuk wala’ kepada parti dan pemimpin dalam semua perkara sehingga kadang-kadang akal fikiran rasional diletak ke tepi, ke mana pun hala tuju pilihan Pas, ia sentiasa disambut, disokong serta diterima dengan baik.
Dalam hubungannya dengan UMNO yang terjalin melalui Muafakat Nasional sejak kedua-duanya tewas pada PRU14 2018 lalu, hubungan mereka mula bermasalah bila Pas memilih untuk menyertai PN sebagai anggota rasmi.
Sejak itu, Pas sering ditanggapi sebagai parti ‘main dua kolam’ oleh pemimpin dan penyokong UMNO.
Demi manfaat dunia yang sayang dilepaskannya, tindakan Pas berkubang di kolam UMNO dan Bersatu dalam waktu yang sama amat tidak disenangi oleh UMNO lantaran ia nyata merugikan parti tersebut berbanding Bersatu.
Meski sudah ‘bertunang’ dengan UMNO dalam MN, lantaran mahu mengambil hati Perdana Menteri, Muhyiddin Yassin kerana memberi banyak kedudukan serta jawatan dalam kerajaan dan ingin mengekalkan nikmat duniawi, Pas sanggup ‘berkahwin’ dengan menjadi anggota rasmi gabungan PN tanpa memutuskan pertunangannya dengan UMNO.
Mungkin Pas banyak terpengaruh dengan sistem perkahwinan dalam Islam yang membenarkan poligami sehingga empat isteri, maka itulah barangkali sebabnya Pas memilih mahu bersama UMNO dan Bersatu pada waktu yang sama.
Tetapi, Pas mesti sedar, poligami tidak pernah dibenarkan dalam dunia politik dan sesebuah parti mesti berani membuat pilihan yang satu antara dua yang dicintai.
Kalau mahu bersama UMNO, pilihlah hanya bersama UMNO dan MN, manakala jika mahu bersama Bersatu, maka pilihan hanyalah bersama parti tersebut serta PN saja.
Tidak boleh dan tidak beretika, jika Pas memilih mahu bersama UMNO dan MN serta diwaktu yang sama ingin pula bersama Bersatu dan PN, walhal sudah jelas UMNO telah membuat ketetapan memutuskan hubungannya dengan Bersatu dalam PRU15 akan datang.
Selagi Pas tidak berani membuat pilihan yang satu antara UMNO dan Bersatu, label seperti main dua kolam, pelacur dan sebagainya akan terus menghinggapi mereka.
Maka, janganlah Pas marah kepada sesiapa yang melabel apa pun gelaran kepada mereka kerana dalam poligami, bohong sikit-sikit dengan semua isteri mungkin amalan biasa, tetapi kejujuran adalah teras hakiki dalam perkongsian untuk politik dan kuasa.
Soalnya, beranikah Pas?
(Shahbudindotcom 12/03/2021)

4.1

12

votes
Article Rating
Kongsikan artikel ini


UMNO SEKOLAHKAN PAS TENTANG ‘KEJUJURAN POLITIK’

Rupanya main dua kolam ada yang halal dan ada yang haram.
Yang halal ialah yang ditandatangani secara sah.
Menarik juga pandangan sahabat saya Ustaz Nik Abduh ini. Menurut beliau PAS memang main dua kolam.
Tetapi secara sah. Maksudnya kolam kolam itu ada logo halal. Atau kolam yang disembelih.
Memang tidak dinafikan, PAS sign MOU dengan UMNO melalui Piagam Muafakat Nasional.
Dalam masa sama PAS adalah ahli berdaftar PN. PN juga sembelihan halal pada PAS.
Pendirian saya tetap sama. Dalam kerjasama politik, sah atau tidak, halal atau sembelih yang penting ialah “Kejujuran politik”.
DR. PUAD ZARKASHI
Ahli MT UMNO
12 Mac 2021.

2.2

5

votes
Article Rating
Kongsikan artikel ini


DENDA RM10 RIBU – NEGARA JENIS APA YANG MAHU KITA BINA?

Keputusan kerajaan untuk menaikkan kadar denda dari RM1,000 ke RM10,000 kepada mereka yang melanggar Prosedur Operasi Standard (SOP) terkait Perintah Kawalan Pergerakan (PKP) menonjolkan sikap yang tidak peka terhadap kesusahan rakyat serta satu langkah yang sangat tidak wajar, terutama sekiranya ia dikenakan kepada mereka yang mungkin secara tidak sengaja melanggarnya dan juga kemungkinan wujudnya kekeliruan terkait perkara tersebut.
Ketua Polis Negara juga telah menyatakan bahawa setakat ini seramai 330 individu telah dikenakan denda RM10,000 tersebut kerana didakwa melanggar SOP PKP.
Ini secara tidak langsung menampakkan wujudnya hukuman pilih kasih di mana terdapat segelintir orang-orang besar, ahli politik serta pegawai kerajaan yang secara terang-terangan melanggar SOP PKP tanpa sebarang tindakan lanjut atau denda.
Ini juga bukti nyata bahawa kerajaan ini mengamalkan sikap antara dua darjat dalam menguatkuasakan peraturan tatkala rakyat terus dimangsakan secara berterusan.
Kerajaan harus lebih peka dengan nasib dan kepayahan yang ditanggung rakyat saat ini. Ramai yang telah kehilangan pekerajaan dan hilang punca pendapatan.
Kadar denda yang tidak munasabah itu menyerlahkan kecenderungan yang autokratik kerajaan Perikatan Nasional (PN) sejak merampas kuasa tahun lalu melalui rencana yang jelek dan hina.
Pernahkah kerajaan ini fikirkan apakah rakyat mampu untuk membayar denda sejumlah RM10,000 sekiranya RM1,000 itu pun mereka tidak mampu?
Bagaimana mungkin kita benarkan rakyat Malaysia yang miskin yang sudah pun dibebankan dengan kepayahan yang dahsyat, dikurung di penjara kerana tidak mampu membayar denda?
Negara jenis apakah yang mahu kita bangunkan ini?
Apakah kerajaan ini bersedia untuk mendengar rintihan rakyat, atau apakah ia akan terus untuk tidak mempedulikannya sambil terus menyalahgunakan Pengisytiharan Darurat?
ANWAR IBRAHIM
13 MAC 2021.

5

3

votes
Article Rating
Kongsikan artikel ini


MP PKR BELOT KERANA DITEKAN MENTERI KANAN

1. Keputusan yang diumum YB Datuk Dr Xavier Jayakumar pagi ini terjadi dengan latarbelakang kenyataan saya beberapa minggu lepas bahawa ujudnya usaha tersusun oleh kerajaan minoriti untuk menarik sokongan ahli-ahli parlimen pembangkang dengan cara umpan dan ugutan menggunakan PDRM, LHDN dan SPRM.
2. Dr Xavier baru-baru ini telah bertemu pimpinan KEADILAN memaklumkan bahawa pihak Suruhanjaya Pencegahan Rasuah Malaysia (SPRM) menjadikan beliau sasaran siasatan setelah SPRM sebelumnya menahan setiausaha politik, pembantu peribadi dan beberapa kenalan beliau berkait satu kes yang sedang berjalan.
3. Dr Xavier kemudiannya dihubungi seorang menteri kanan yang menyatakan beliau perlu menyokong Perikatan Nasional atau hadapi akibat yang serius.
4. KEADILAN sebuah parti reform – pendirian kami amat jelas dalam menentang rasuah, salahguna kuasa dan pelanggaran undang-undang tanpa mengira pangkat dan kedudukan.
5. Walau bagaimanapun, hal yang berlaku sekarang adalah, instrumen pemerintah termasuk SPRM sedang diperguna ahli politik kanan dalam pentadbiran Perikatan Nasional untuk mengalih sokongan Ahli Parlimen Pakatan Harapan dan pembangkang kepada Perikatan Nasional. Ini adalah satu bentuk salah guna kuasa, terutama tatkala kita sedar isu rasuah dan salah guna kuasa yang dilakukan pihak Perikatan Nasional seperti tidak diambil tindakan oleh pihak berwajib.
6. Amatlah jelas kerajaan minoriti hari ini berlapik dengan alasan darurat dan menggantung parlimen sambil pada masa sama berusaha mendapatkan sokongan lebih ramai Ahli Parlimen dengan cara menggunakan agensi-agensi tertentu melalui taktik umpan habuan, tekanan dan ugutan.
7. Sebagai seorang yang lama mengenali Dr Xavier Jeyakumar – Tindakan dan alasan-alasan beliau dalam kenyataan hari ini menimbulkan pelbagai tanda tanya. Namun yang membezakan reformis tulin dengan yang lain ialah tahan diuji pada masa senang dan sukar.
8. Saya ulangi gesaan agar semua Ahli Parlimen KEADILAN untuk kekal teguh dan Istiqamah berpegang kepada prinsip dan landasan perjuangan reformasi tanpa tunduk dengan umpan habuan dan ugutan.
9. KEADILAN dan Pakatan Harapan akan kekal dengan halatuju sekarang yakni terus mempertingkat persiapan menuju PRU15 dan pada masa yang sama berusaha mengembalikan mandat rakyat sesuai kerangka undang-undang dan perlembagaan.
Saifuddin Nasution Ismail
Setiausaha Agung KEADILAN
13 Mac 2021.

4

8

votes
Article Rating
Kongsikan artikel ini


KEDATANGAN TIGA PELOMPAT KHIANAT HANYA MENUNDA KEJATUHAN PN, BUKAN MEMPERKASA PN

Perikatan Nasional menerima sokongan 3 ahli Parlimen PKR baru-baru ini.
Demikianlah strategi mereka untuk mengukuhkan PN. Namun yakinlah, semua itu akhirnya hanyalah strategi untuk menunda kejatuhan PN, bukan memperkasakan PN.
Tiada pergerakan politik yang dibina dengan pendekatan tidak bermoral sebegini akan mampu bertahan.
Semua pergerakan politik hanya akan kukuh dan berkelangsungan dengan kerja keras dan keyakinan pada nilai yang diperjuangkan.
PN ditubuhkan tanpa ideologi dan kejelasan perjuangan dan sehingga waktu ini Malaysia tidak menjadi lebih baik dari sewaktu diperintah oleh PH. Semua ini adalah ramuan untuk kegagalan yang pasti.
Berapa lama pun PN berusaha untuk memanjangkan hayatnya, mereka akhirnya akan kembali kepada rakyat juga untuk menentukan masa depan.
Mungkin PN lupa bahawa Malaysia dan rakyatnya telah jauh berubah. Pengundi Malaysia telah menjadi sangat ‘sosphiticated’.
Penilaian rakyat pastinya adalah pada wibawa dan harga diri pemimpin yang akan mewakili mereka.
Mereka lupa bahawa BN suatu dulu sangat lebih kukuh dan berkuasa dari keadaan PN sekarang, tetapi boleh ditewaskan juga.
Sebabnya tidak perlu saya huraikan. Semua orang tahu betapa berupayanya BN memerintah. Tetapi apabila rakyat membuat keputusan, mereka mempunyai pelbagai dimensi dan pertimbangan.
PN sekarang menjadi perikatan dengan dukungan pelbagai individu bermasalah. Percayalah, mereka ini hanya ingin menyelamatkan diri mereka dan bukan PN. PN akan terbeban dengan masalah semua individu ini akhirnya.
Maka sangat tepat untuk BN menjauhkan diri dari semua ini. Kerana BN ingin menyelamatkan Malaysia dan rakyatnya, bukan PN dan sekutunya yang telah menjadi masalah kepada Malaysia.
KHALED NORDIN
Naib Presiden UMNO
14 Mac 2021.

4

9

votes
Article Rating
Kongsikan artikel ini


PN KERAJAAN YANG HANYA TAHU BERPOLITIK, BUKAN KERAJAAN MENJAGA RAKYAT

Dikatakan tujuan perlaksanaan Ordinan Darurat Kuasa-Kuasa Perlu (No 2) adalah bagi mengekang berita palsu berkenaan Covid19 dan proklamasi darurat.
Menteri Komunikasi dan Multimedia, Saifuddin Abdullah berkata, kerajaan hanya mahu fokus kepada dua perkara tersebut saja.
“Hasrat kami hanyalah untuk mengawal penyebaran berita palsu berhubung dua perkara secara khusus iaitu Covid-19 dan proklamasi darurat,” tegasnya.
Ordinan itu memperuntukkan hukuman denda tidak lebih RM100,000 atau penjara tidak lebih tiga tahun atau kedua-dua sekali, manakala bagi kesalahan yang berterusan, denda yang dikenakan tidak lebih RM1,000 bagi setiap hari selama kesalahan itu berterusan selepas sabitan.
Penguatkuasaan ordinan ini menimbulkan kebimbangan banyak pihak kerana ia memberi kuasa yang sangat luas kepada kerajaan untuk bertindak terhadap berita-berita yang disifatkah tidak dibenar.
Di samping dilihat sebagai cubaan untuk mengawal naratif di media dan mengekang kritikan rakyat, kegusaran turut menginjak kepada kemungkinan ia lebih bersifat politik.
Ia berikutan kenyataan Menteri di Jabatan Perdana Menteri, Takiyuddin Hasan yang berkata, membuat dakwaan bahawa proklamasi darurat dikuatkuasakan kerana kerajaan hilang majoriti adalah termasuk dalam berita palsu.
“Ia satu kesalahan, bagi saya ia satu kesalahan,” katanya.
Secara tidak langsung, tidakkah penegasan Takiyuddin ini seperti mengesahkan ordinan berkaitan berita palsu ini lebih bersifat politik tujuannya?
Kenapa kerajaan mesti takut dengan dakwaan tiada majoriti dan mahu mengekang rakyat daripada bercakap atau bertanya mengenainya?
Mengapa tidak dijawab segala tanggalan tersebut, malah kalau ia dikatakan tidak benar, bukankah dengan membenarkan Parlimen bersidang adalah jawapan terbaiknya?
Lagi pun, Yang Dipertuan Agong sendiri telah mengeluarkan titah bahawa Parlimen boleh diadakan ketika darurat yang dengan sendirinya bermakna baginda seperti beranggapan isu-isu rakyat seperti kedudukan majoriti kerajaan boleh diselesaikan dengan membenarkan Dewan Rakyat bersidang?
Kenapa dalam hal ini, kerajaan enggan patuh kepada titah Agong, sebaliknya mengeluarkan hujah kelakar dengan menyanggah kononnya Parlimen tidak boleh dibenarkan bersidang kerana ramai Ahli Parlimen adalah warga emas?
Bersama perkara-perkara lain seperti penetapan denda sehingga RM10 ribu bagi kesalahan melanggar SOP PKP, keengganan kerajaan memenuhi tuntutan moratorium pinjaman bank dan meletakkan pelbagai syarat untuk pengeluaran i-sinar KWSP, kerajaan hari ini dilihat benar-benar tidak lagi mengutamakan keperluan hidup rakyat.
Sementara permintaan mereka untuk meneruskan kehidupan ketika Covid19 disusahkan dengan pelbagai halangan, kebebasan bersuara pula seolah-olah cuba disekat secara paksa.
Dengan itu, ternampak perlaksanaan darurat ini lebih bersifat politik dan untuk kepentingan Muhyiddin Yassin serta PN mengekalkan kuasa semata-mata.
Biar berbuih sekali pun mulut mereka menafikan semua itu, di mata rakyat itulah yang mereka nampak dan fahami.
Lebih buruk, di ketika darurat dan seruan mereka sendiri agar jangan berpoilitik, PN sendirilah yang paling teruk berpolitik dengan paling kerap mengadakan mesyuarat parti, membawa Gerakan menyertai PN serta menarik beberapa Ahli Parlimen untuk melompat katak menyokong Muhyiddin.
Rakyat terus dibelakangkan dan ditekan kerana keutamaan PN dengan himpunan pengkhianat di dalam kerajaan PN ini lebih bertujuan berpolitik untuk kuasa semata-mata.
Sebagaimana mereka berkuasa dahulu melalui pintu belakang, untuk mempertahankannya pun, yang mereka tahu, hanya melalui sokongan Ahli Parlimen secara pintu belakang juga.
Untuk itu, rakyat yang memilih kerajaan setiap lima tahun melalui undi pintu depan, mesti bersatu menolak gerombolan pengkhianat pintu belakang yang paling durjana ini.
Membiarkan mereka ini berkuasa lagi ibarat kita menempah neraka untuk kehidupan sendiri.
(Shahbudindotcom 14/03/2021)

4.1

8

votes
Article Rating
Kongsikan artikel ini


SELEPAS RAMAI LOMPAT KELUAR, MALAM TIDAK SELAMANYA GELAP BUAT PKR

Parti Keadilan Rakyat (Keadilan) kini benar-benar diuji ketahanannya. Jika Keadilan diibaratkan sebuah kapal, maka bahtera Keadilan kini sedang dilambung ombak dan dipukul badai di lautan yang bergelora.
Masakan tidak. Dalam masa dua minggu di bulan Mac 2021 ini sahaja, Keadilan telah hilang tiga orang Ahli Parlimennya yang meninggalkan parti dan melompat menyokong Kerajaan Perikatan Nasional (PN) pimpinannya Perdana Menteri Tan Sri Mahyuddin Yassin.
Amat menakutkan dan ngeri memikirkan sejak setahun lalu bermula dari Langkah Sheraton di minggu terakhir bulan Februari 2021, hingga ke saat ini belasan orang Ahli Parlimen Keadilan telah menggugurkan perjuangan reformasi dengan pelbagai alasan diberi.
Secara yang agak keterlaluan dan berlebih-lebihan saya sudah “lost count” bilangan MP Keadilan yang telah melompat.
Sebagai seorang anggota kerdil Keadilan dan seorang Ahli Parlimen biasa Keadilan, saya dapat menyaksikan sekarang bagaimana rakan-rakan ahli parlimen kami dilambung ombak dengan janji-janji jawatan ataupun dipukul badai dengan ancaman tangkapan Polis dan SPRM.
Dan amat memilukan apabila saya membaca komen-komen dari rakan-rakan MP di blok pembangkang dari parti sahabat Keadilan yang mengutarakan pertanyaan seperti berikut: “Siapa lagi yang kita boleh percaya sekarang?” yang bermaksud ditujukan kepada ahli-ahli parlimen Keadilan setelah semalam 13 Mac 2021, Naib Presiden Keadilan, Ahli Parlimen Kuala Langat, bekas seorang Menteri dalam Kerajaan Pakatan Harapan (PH) dan merupakkan tokoh reformasi dan juga antara pengasas Parti Keadilan telah meninggalkan parti kerana ingin menyokong Perdana Menteri Muhyiddin.
Tetapi malam tidak selamanya gelap memanjang. Esok pasti akan muncul siang, dan dunia akan kembali terang.
Saya memujuk diri sendiri dan rakan-rakan anggota biasa Keadilan di kawasan parlimen saya, Pasir Gudang. Saya teringat sajak-sajak Said Zahari dan Kassim Ahmad yang menyeru para pejuang jangan patah semangat.
Lalu saya rujuk kembali akhbar Sinar Harian bertarikh 11 Mac 2021. Dari kaji selidik akhbar tersebut mendapati bahawa parti yang akan mendapat sokongan tertinggi dalam PRU 15 ialah Parti Keadilan Rakyat (Keadilan) sebanyak 14.4%.
Manakala Parti PPBM (Bersatu) yang memimpin Kerajaan PN sekarang di mana tempat ahli-ahli Keadilan melompat, berada di tempat yang agak tercorot, hanya memperolehi sokongan 5.08% (lebih rendah peratusannya berbanding parti MUDA pimpinan Ahli parlimen Muar yang memperolehi 5.32%).
Secara kaveat, saya berwaspada iaitu kaji selidik atau survey hanyalah suatu kaji selidik atau survey. Belum tentu jadi fakta dan realiti sebenar nanti dalam PRU 15.
Tetapi sekurang-kurangnya, bagi para penyokong Parti Keadilan boleh menarik nafas lega, iaitu jangan risau dengan fenomena bekas ahli-ahli parlimen Keadilan yang melompat kerana mengejar mirage atau fatamorghana, atau takut dengan bayang-bayang sendiri dengan mimpin negeri dikejar SPRM atau bunyi siren polis serta tembok batu dan geriji besi di Sungai Buloh yang akan menanti.
Dalam keadaan di mana ahli-ahli politik pembangkang sekarang, khususnya Keadilan, yang berdepan dengan polisi mafia, belantan dan lobak di dunia gelap seperti dalam filem Godfather yang mengamalkan ancaman (stick/belantan) dan pujukan (carrot/lobak), maka saya teringat kepada sejarah diri peribadi yang dilalui sendiri oleh Presiden Keadilan, Anwar Ibrahim yang berbelas tahun masuk penjara.
Secara jujur saya menghormati Anwar Ibrahim dalam aspek ini. Dia tidak gentar dengan ancaman. Dia tidak boleh dibeli dengan tawaran kedudukan atau jawatan. Apabila difitnah, dia melawan.
Dia melawan sehabis-habisnya di mahkamah undang-undang, sama ada di mahkamah jenayah atau mahkamah sivil.
Dia melawan dengan penuh azam dan semangat juang seperti semangat yang ditunjukkan oleh hero dalam Novel Bumi Manusia karya Pramoedya Ananttoer, sasterwan terkenal Indonesia.
Ketika bekas ahli-ahli parlimen dari Keadilan yang cuba menyelamatkan diri masing-masing dari pertuduhan dan penjara, berebut-rebut terjun ke laut bergelora meninggalkan bahtera Keadilan, tetapi Anwar Ibrahim sebagai pemimpin Keadilan, PH dan Pembangkang tetap teguh dengan pendiriannya.
Beliau kini masih bertarung di mahkamah undang-undang perlembagaan untuk mempertahankan Perlembagaan Persekutuan dan Parlimen Malaysia. Kepada pemimpin seperti inilah sokongan akan diberi oleh rakyat Malaysia dalam PRU-15 nanti.
Hassan Abdul Karim
Ahli Parlimen Pasir Gudang.

4.4

22

votes
Article Rating
Kongsikan artikel ini


SYABAS BUAT UMNO KERANA KEKAL TOLAK DAN ENGGAN BERUNDING DENGAN BERSATU

Walau UMNO kini masih lagi bekerjasama dengan Bersatu sehingga Parlimen dibubarkan, tetapi ketetapannya enggan bersama dan berkongsi pembahagian kerusi dengan parti serpihan itu dalam PRU15 akan datang adalah suatu keputusan yang betul dan tepat.
Tindakan itu akan meletakkan UMNO mampu mengembalikan keunggulan sebagai parti Melayu yang paling diterima di negara ini, sekaligus mengekalkan Bersatu sebagai parti kecil, tersisih dan cuma serpihan.
Sebaliknya, bekerjasamanya UMNO dengan Bersatu hanyalah untuk memberi nyawa agar parti yang bakal terkubur itu mampu terus hidup dan bernyawa lebih lama dengan selesa.
Sehubungan itu, keputusan UMNO menolak sebarang lanjutan rundingan dengan Bersatu amatlah disanjung dan terpuji sekali.
Azmin Ali, pengkhianat yang bakal terkambus masa depan politiknya jika tanpa kerjasama daripada UMNO, semalam telah merayu dan mengajak UMNO untuk kembali ke meja rundingan demi masa depan negara kononnya.
Menurut beliau, UMNO tidak seharusnya memusnahkan kerajaan yang dibina bersama sejak setahun lalu hanya disebabkan penbahagian 13 kerusi yang menjadi pertikaian dengan Bersatu.
13 kerusi yang dimaksudkan itu ialah kerusi-kerusi pelompat katak daripada UMNO yang beralih menyertai Bersatu selepas PRU14 lalu yang mana UMO bertegas mahu menuntut kembali dan meletakkan calonnya di semua kerusi tersebut dalam PRU akan datang.
“Apakah kerana 13 kerusi ini kita mahu runtuhkan sebuah kerajaan yang kita bina bersama?
“Maka saya ingin ambil pendekatan, jika itulah isunya, ayuh kita tumpu perbincangan terhadap 13 kerusi itu,” katanya.
Begitu pun, Pengarah Pilihanraya UMNO, Tajuddin Abdul Rahman bertegas menolak pelawaan Azmin itu.
Katanya, berikutan ketetapan UMNO menolak kerjasama dengan Bersatu, bermakna tiada rundingan lanjut diperlukan berkaitan 13 kerusi yang menjadi pertikaian itu.
“Pendirian UMNO ialah kita akan mengambil semula semua ‘kawasan lompat’ itu.
“Jadi, bila kita nak ambil balik, tiada perundingan,” tegasnya.
Veteran UMNO, Shahrir Samad pula menyindir dengan lebih pedas berhubung pelawaan Azmin mengajak berunding itu.
Menurut beliau, bagi ‘durjana politik’, semua perkara boleh dirunding, termasuk prinsip dan maruah.
“Bagi durjana politik, semuanya boleh runding. Harga ke, pendakwaan ke, prinsip ke, maruah ke…runding je,” tulis beliau di laman Facebooknya.
Hakikatnya, rata-rata pemimpin UMNO, kecuali yang telah diracun jiwanya sehingga berubah menjadi pro Bersatu, tetap dengan pendirian menolak kerjasama dengan parti pimpinan Muhyiddin Yassin dalam PRU akan datang.
Ini kerana mereka sedar, kerjasama itu amat merugikan UMNO, tetapi hanya untuk kepentingan menyelamatkan tengkuk Bersatu semata-mata, terutama pemegang kerusi lompat daripada UMNO dan juga PKR.
UMNO sebenarnya mampu kembali berkuasa tanpa Bersatu, tetapi Bersatu tidak mungkin mampu mengekalkan kuasanya lagi jika tanpa kerjasama daripada UMNO.
Kalau dalam PRU14 lalu di mana ketika itu sentimen menolak UMNO begitu kuat sekali, tetapi parti itu masih berjaya memenangi lebih banyak kerusi iaitu 54 berbanding 13 oleh Bersatu, sudah tentu dalam PRU15 akan datang di mana sentimen kebencian kepada Muhyiddin dan kelompok pengkhianat sedang memuncak, UMNO akan jauh lebih unggul lagi kemampuannya berbanding Bersatu.
Bagi Bersatu pula, mereka ini tidak ubah seperti dedalu kerana dulu mereka bergantung kepada PKR dan DAP untuk mencipta kemenangan, dalam PRU akan datang rancangannya ialah untuk memperalatkan UMNO pula.
Berdasarkan realiti ini, sekalung ucapan syabas dan tahniah buat UMNO kerana kekal konsisten dan tetap dengan pendirian menolak Bersatu sehingga apa-apa perundingan pun ditolak mentah-mentah begitu saja.
(Shahbudindotcom 15/03/2021)

4.5

12

votes
Article Rating
Kongsikan artikel ini


ANWAR PERJELAS SYARAT KERJASAMA DENGAN UMNO

Hari ini saya telah mengadakan sidang media seperti yang dijanjikan seusai mesyuarat bersama Ahli-ahli Parlimen, Menteri-menteri Besar serta pimpinan negeri-negeri KEADILAN.
Di dalam sidang media tersebut, kami mengulangi komitmen serta tekad untuk membawa perubahan dalam negara kita.
Kami juga mengakui wujudnya sistem serta amalan bobrok yang bertentangan dengan prinsip demokrasi dan prinsip-prinsip luhur seperti yang dijanjikan Perlembagaan, dan ini akan terus dicabar dan disanggah.
Kami tidak berganjak meski diugut dan ditawar dengan pelbagai habuan bagi memberi dukungan pada pemerintah yang paling lemah dalam sejarah Malaysia.
Saya turut berkongsi pengalaman disuntik vaksin pagi ini, dan layanan serta pengurusan barisan hadapan yang cukup baik termasuk petugas pembersihan. Azizah turut menerima vaksin pagi ini.
Pemerintah juga harus cepat mengenalpasti masalah sekitar pemberian vaksin, dan kempen itu mesti dipergiat sambil mendepani masalah-masalah yang mungkin akan melambatkan proses ini.
Saya turut memberi sedikit komen terkait kemungkinan ada kerjasama dengan mana-mana pihak termasuk UMNO yang mesti dipasak pada prinsip tatakelola yang baik, menolak keras rasuah serta kebejatan, dan menyelesai masalah kemiskinan yang semakin parah.
Saya ucap terima kasih kepada para pengamal media yang hadir hari ini membuat liputan meski diberi notis yang singkat.
ANWAR IBRAHIM
Presiden PKR/Ketua Pembangkang
16 Mac 2021.

4

8

votes
Article Rating
Kongsikan artikel ini


LOMPAT PARTI TIDAK LEBIH UMPAMA ‘BUNUH DIRI’ SENDIRI

Bersatu dan PN tanpa keraguan lagi akan tercatat dalam sejarah sebagai parti dan kerajaan yang didalamnya paling banyak dianggotai oleh pelompat serta pengkhianat.
Dalam PRU14 lalu, calon Bersatu yang bertanding atas tiket PH serta menggunakan logo PKR cuma menang 13 kerusi daripada 52 kawasan Parlimen yang ditandinginya.
Sejumlah 16 Ahli Parlimen UMNO dan BN telah melompat menyertai Bersatu kemudiannya.
Daripada PKR pula, seramai 14 Ahli Parlimen parti itu turut melompat menyertai Bersatu secara berperingkat-peringkat.
Dengan jumlah 30 Ahli Parlimen ‘katak’ yang ada dalam Bersatu, sementara Ahli Parlimen asal Bersatu cuma 6 orang saja yang mengikut Muhyiddin Yassin membentuk kerajaan PN, manakala 4 kekal bersama Tun Mahathir Mohamad dan dua lagi iaitu Dr. Maszlee Malik dan Syed Saddiq Syed Abdul Rahman tidak terikat kepada mana-mana pihak, ini bermakna kedudukan Bersatu lebih didominasi oleh golongan pelompat dan pengkhianat berbanding anggota asalnya
Tetapi, jika diambil kira kedudukan Muhyiddin Yassin sendiri bersama 6 Ahli Parlimen Bersatu yang bersamanya dalam kerajaan PN sekarang adalah juga melompat daripada wadah PH yang memenangkannya pada PRU14 lalu untuk membentuk PN, ertinya semua Ahli Parlimen Bersatu sekarang adalah pelompat dan pengkhianat belaka.
Tidak ada dalam dunia ini pernah wujud sebuah parti yang sehodoh serta sejelik ini kedudukannya dalam membentuk kerajaan dan seterusnya tidak malu pula mengaku mereka kononnya berjuang untuk rakyat dan negara.
Realitinya, semua mereka ini langsung tidak berjuang untuk rakyat dan negara, sebaliknya hanya berjuang untuk tembolok dan perut sendiri semata-mata.
Sebab itu kerajaan PN ini adalah kerajaan paling caca-marba, huru-hara dan tidak stabil serta tiada hala tuju yang jelas ke mana mahu dibawanya negara ini.
Keutamaannya hanyalah untuk kuasa, kuasa dan kuasa sehingga setelah kehilangan majoriti pun, usaha terus dilakukan untuk mempertahankan kuasa, termasuk dengan mencadangkan darurat.
Kemudian itu, walaupun PN adalah kerajaan dengan segala kuasa yang ada dan berjaya membawa pelompat demi pelompat untuk bersamanya, kedudukannya sama sekali tidak bertambah kukuh dan tenang.
Sebaliknya, PN semakin dibelenggu banyak isu yang membuatkan rakyat kian hilang keyakinan terhadapnya.
Rasa tidak stabil dan tidak senang dengan kedudukan sendiri terus menghantui Bersatu dan PN, meskipun mereka boleh berbangga kerana berjaya ‘membeli jiwa’ beberapa Ahli Parlimen untuk mengukuhkan kedudukannya.
Kejayaan membawa masuk lebih ramai pelompat dan pengkhianat sekadar cuma berjaya menangguhkan kejatuhan PN saja, tetapi tidak berupaya memperkasakan kedudukan kerajaan itu sendiri.
Lebih daripada itu, sentimen rakyat dalam menolak pelompat dan pengkhianat ini juga cukup jelas dan ketara sekali.
Rata-rata berkeyakinan pelompat dan pengkhianat ini akan ditolak dalam PRU akan datang dan mereka tidak berupaya mempertahankan kedudukan masing-masing lagi.
Ada laporan mengatakan, kedudukan Muhyiddin di Pagoh sendiri tidak lagi selamat dalam PRU akan datang, kecuali jika UMNO sedia membuat pusingan U untuk bekerjasama semula dengan Bersatu.
Namun, sehingga ini UMNO kekal dan tetap dengan keputusan enggan bekerjasama dan menolak sebarang perundingan lanjut dengan Bersatu.
Lalu, apa terjadi kepada semua pelompat dan pengkhianat ini?
Sebenarnya, tindakan pelompat dan pengkhianat ini menyeberang parti untuk menyertai Bersatu dan menyokong PN, walaupun beroleh jawatan dan kedudukan, ia juga umpama tindakan ‘bunuh diri’ dalam karier politik masing-masing.
Pengkhianatan mereka terhadap mandat yang diberikan rakyat, walaupun pengundi tidak mampu menarik balik undi mereka sebagaimana wakil rakyat terbabit senang-senang menukar kiblat politik untuk melompat dan bersikap khianat, hukumannya pasti menunggu dalam PRU15 akan datang ini.
(Shahbudindotcom 16/03/2021)

4.3

15

votes
Article Rating
Kongsikan artikel ini


RELEVAN LAGIKAH DARURAT?

Di zaman PN, soalan kena tanya berulang kali.
Menteri Kanan (Kluster Keselamatan) Datuk Seri Ismail Sabri Yaakob umum berita gembira iaitu Bazar Ramadan dan Bazar Aidilfitri boleh beroperasi di seluruh negara. Solat terawih juga dibenarkan.
Kalau begitu relevan lagikah darurat?
Kalau semua sudah boleh, kerajaan sepatutnya beri tarikh kepada YDP Agong bila Parlimen boleh bersidang.
Ini alasan yang kerap kita dengar kenapa “Darurat” diistihar dan “Parlimen digantung”;
1. Untuk memerangi Covid-19
2. Mengurangkan politiking
3. Ramai ahli Parlimen sudah tua
4. Faktor sains dan data.
Alasan ramai ahli Parlimen sudah tua paling tidak logik. Sudah tentu ramai warga emas akan pergi Bazar Ramadan, Bazar Aidilfitri dan solat tarawih. Alasan jangan melucukan.
Sidang parlimen penting supaya eksekutif tidak melakukan kemungkaran tersembunyi kerana ketiadaan “semak dan imbang”.
Ini soalan untuk PM. Angka yang menurun sekarang ini adakah kerana PKP atau kerana darurat?
Hadapilah realiti dengan berani.
DR. PUAD ZARKASHI
Ahli MT UMNO
17 Mac 2021.

3.6

9

votes
Article Rating
Kongsikan artikel ini


PRESIDEN UMNO MESTI BERANI PECAT DUA AHLI MT YANG DURJANA INI

UMNO mengenal pasti dua ahlinya yang sering membocorkan segala maklumat setiap kali mesyuarat Majlis Tertinggi (MT) parti itu kepada pihak tidak bertanggungjawab.
Perkara tersebut dimaklumkan oleh Presidennya, Datuk Seri Dr. Ahmad Zahid Hamidi sewaktu berucap di hadapan Ketua-ketua Bahagian, Pergerakan Wanita, Pemuda dan Puteri UMNO peringkat Perhubungan Negeri Melaka di Villa D’Acqua Homestay, Masjid Tanah, Isnin lalu.
Yang hadir sama Pengerusi Badan Perhubungan UMNO negeri, Datuk Seri Ab. Rauf Yusoh dan Ketua Menteri Melaka, Datuk Seri Sulaiman Md. Ali.
Ahmad Zahid bersama Timbalannya, Datuk Seri Mohamad Hasan mengadakan lawatan kerja meninjau persiapan Barisan Nasional (BN) negeri ini dalam menghadapi Pilihan Raya Umum Ke-15 (PRU-15).
Memetik Utusan Malaysia, dedah sumber, bekas Timbalan Perdana Menteri itu jelas berang dengan sikap dua Ahli MT berkenaan kerana sanggup menyalurkan semua maklumat dan butiran setiap kali mesyuarat.
“Ahmad Zahid maklumkan dua MT iaitu masing-masing lelaki dan wanita dikenal pasti hasil siasatan dilakukan.
“UMNO tidak lagi boleh bertolak ansur dengan sikap ahli yang cuba menghancurkan parti. Presiden UMNO akan umumkan nama mereka tidak lama lagi serta tindakan yang mungkin diambil iaitu memecat keahlian mereka daripada UMNO,” katanya yang hadir dalam perjumpaan terbabit.
Bagaimanapun, kata sumber itu lagi, Ahmad Zahid tidak mengumumkan nama kedua-dua mereka dan dari bahagian mana.
Dalam ucapan itu juga, Ahli Parlimen Bagan Datuk itu turut meminta seluruh bahagian di negeri ini melakukan gerak kerja yang lebih tersusun untuk memenangi hati rakyat, bagi meyakinkan pengundi untuk memilih UMNO dan BN.
“Presiden UMNO tidak mahu ahli parti yang hanya pandai berpidato tetapi hasil gerak kerja di peringkat bahagian dan cawangan tidak dilaksanakan dengan sempurna,” jelas sumber itu lagi.

2.6

9

votes
Article Rating
Kongsikan artikel ini


ADAKAH SESIAPA YANG SANGGUP BUAT LEBIH BAIK DARIPADA ANWAR?

1.Adakah Anwar Ibrahim bergerak sendiri berunding tidak rasmi dengan pemimpin UMNO sekarang?
Anggapan itu tidak benar. Anwar Ibrahim sebenarnya mendapat mandat dari Presiden Amanah, Haji Mohamad Sabu dan Setiausaha Agung DAP, Lim Guan Eng untuk berunding dengan mana-mana pihak untuk mendapatkan balik mandat rakyat kepada Pakatan Harapan (PH) seperti yang diperolehinya dalam Pilihanraya Umum ke-14 lalu.
2.Adakah Anwar Ibrahim begitu taksub untuk menjadi Perdana Menteri Malaysia?
Tohmahan seperti itu tidak betul dan amat menghina. Anwar Ibrahim menjalankan tugasnya sebagai Pengerusi PH seperti mandat yang diberi oleh pimpinan PH yang lain.
Adakah pemimpin PH yang lain sejuk kaki sekarang ini dan ingin menafikan fakta ini?
3.Adakah Anwar Ibrahim lebih mengutamakan mendekati pemimpin UMNO daripada pemimpin Blok Pembangkang yang lain seperti dari Warisan, Pejuang dan MUDA?
Anggapan seperti ini tidak betul sama sekali. Anwar Ibrahim menurut rekod telah beberapa kali bertemu dengan Presiden Warisan, Datuk Seri Shafie Afdal di rumah Datuk Seri Shafie Afdal, bukan di tempat yang neutral untuk bincang hal negara dan kerjasama PH dengan parti-parti pembangkang yang lain.
Anwar Ibrahim sebagai Pengerusi PH dan Ketua Pembangkang yang rasmi di Parlimen sanggup mengalah dan merendahkan dirinya ke rumah Datuk Seri Shafie Afdal. Bukan sekali, tetapi dua kali.
Masihkah sesiapa ingin menyatakan Anwar tidak menghiraukan parti-parti pembangkang?
4.Adakah Anwar Ibrahim tak sabar-sabar untuk ambil alih kerajaan dari Perikatan Nasional? Kenapa tidak tunggu sehingga PRU-15 sampai?
Tidak betul jika menuduh Anwar Ibrahim tak sabar-sabar.Seperti kata Martin Luther King, Jr : “The time is always right to do what is right”. Ada bezanya menghadapi PRU15 jika PH yang jadi kerajaan berbanding jika Muhyiddin dan PN yang jadi kerajaan. Pemimpin-pemimpin di Blok Pembangkang yang mengkritik Anwar Ibrahim tentu tidak naif dalam soal ini.
5.Betulkah anggapan bahawa Anwar Ibrahim tidak berprinsip dalam mengadakan rundingan kerjasama dengan para pemimpin UMNO?
Anggapan dan tohmahan melulu itu tidak betul. Setakat ini, belum ada persetujuan kerjasama dengan UMNO. Perundingan ada, tetapi setakat ini, sekadar perbincangan tidak rasmi. Ini diakui sendiri oleh Anwar Ibrahim.
Kalau dulu Anwar Ibrahim boleh berunding dengan Dr Mahathir Mohamad yang dituduh diktator, memusnahkan institusi-instutusi demokrasi negara dan menjalankan pemerintahan secara kuku besi dan mengamalkan dasar ekonomi secara kronisme kepada anak-anak sendiri dan kroni-kroni sendiri, tetapi kenapa kini Anwar dipandang serong apabila berbincang dengan pemimpin UMNO?
Dari segi sejarah, Presiden Roseevelt Amerika Syarikat dan Winston Churchill Perdana Menteri Great Britain pernah berunding dan berpakat dengan Joseph Stalin Pemimpin Soviet Union yang kuku besi dan komunis itu untuk melawan Nazi Jerman dibawah pimpinan Aldof Hitler.
6.Adakah Anwar Ibrahim pergi berbincang dan berunding dengan pemimpin UMNO itu secara sembang kosong dan santai-santai?
Kalau ada anggapan sedemikian, tolong perbetulkan. Anwar telah mendapat mandat dari partinya sendiri Parti Keadilan Rakyat supaya mengketengahkan agenda reformasi apabila berunding dengan pemimpin-pemimpin UMNO seperti isu pentadbiran kerajaan yang baik (good governance), kebebasan kehakiman, memulihkan ekonomi dan memacu pertumbuhan; ditekankan lagi tidak ada campur tangan urusan mahkamah khususnya dalam kes-kes berprofil tinggi yang sedang dibicarakan dan banyak lagi reform terhadap agensi penting negara seperti PDRM, SPRM.
Anwar Ibrahim juga sebagai Ketua Pembangkang membawa agenda supaya Parlimen Malaysia diselamatkan dan penggantunggannya sekarang ini ditamatkan.
Adakah Anwar Ibrahim tidak boleh bincaang hal-hal sepenting ini dengan para pemimpin UMNO?
7.Apakah track record Anwar Ibrahim dalam membina kerjasama politik dari pelbagai aliran, pelbagai fahaman dan pelbagai ideologi demi keepentingan rakyat dan negara?
Ini faktanya, ada empat. Pertama, Anwar Ibrahim dari dalam penjara, berjaya membina kerjasama Barisan Alternatif menentang Mahathir Mohamad dan UMNO/BN pada tahun 1999. Beliau berjaya mengwujudkan penyatuan Parti Keadilan Nasional (PKN), PAS, DAP dan PRM.
Kedua, Anwar Ibrahim, ketika itu masih dari dalam penjara, berjaya membawa Parti Rakyat Malaysia (PRM) bergabung dengan PKN menjadi satu entiti politik pelbagai kaum yang baru yang diberi nama Parti Keadilan Rakyat (Keadilan) yang logonya menjadi logo bersama dalam PRU14 sehingga Kerajaan BN pimpinan Najib Razak tumbang.
Ketiga,Pada tahun 2008 Anwar Ibrahim sudah keluar penjara, kali ini beliau berjaya membentuk Pakatan Rakyat yang terdiri daripada Keadilan, PAS dan DAP dan menang besar dalam Pilihanraya Umum. Lima negeri pimpinan Umno/BN tumbang dalam PRU tahun 2008 itu.
Keempat, apabila Anwar Ibrahim merengkok sekali lagi dalam penjara, Pakatan Rakyat pecah. PAS keluar dari Pakatan Rakyat. Tetapi dari PAS muncul Parti Amanah Negara (Amanah).
Dari dalam penjara, Anwar Ibrahim membina semula gabungan baru tiga parti yang bernama Pakatan Harapan yang terdiri daripada Keadilan, DAP dan Amanah dengan Anwar dilantik sebagai Ketua Umum PH, gabungan tiga parti itu.
Apabila Mahathir Mohamad memanjat tangga Mahkamah Tinggi Kuala Lumpur beberapa kali untuk bertemu dengan Anwar Ibrahim untuk berjabat tangan tanda Mahathir dan Anwar bekerjsama, maka Anwar Ibrahim sanggup memaafkan hal yang sudah-sudah dan sanggup bergabung dengan Mahathir Mohamad untuk menghadapi Najib dan BN dalam PRU14 pada tahun 2018.
Anwar Ibrahim bersetuju Parti Besatu (PPBM) yang masih belum diluluskan pendaftarannya oleh Pendaftar Pertubuhan menjadi komponen keempat Pakatan Harapan. Anwar Ibrahim yang masih berada di dalam penjara ketika itu adalah arkitek sebenar kejayaan Pakatan Harapan dalam PRU-14.
8. Jadi kali ini, apabila Anwar Ibrahim berunding dengan berhati-hati sejak mula, secara tak rasmi, janganlah pihak-pihak lain cepat menuduh Presiden Keadilan itu taksub sangat untuk jadi Perdana Menteri Malaysia.
Tidak perlulah diberitahu bahawa Anwar lakukan itu semua untuk selamatkan negara dan selamatkan rakyat. Inilah tekadnya selama ini dengan pendirian kental dan cekalnya: “membujur lalu; melintang patah”. Kerana pendirian seperti inilah Anwar Ibrahim keluar masuk penjara.
Jika ada sesiapa yang sanggup buat lebih baik daripada Anwar Ibrahim, maka penulis berkata: “Silakanlah…”
Hassan Abdul Karim
Ahli Parlimen Pasir Gudang
18 Mac 2021 (Khamis).

4.1

13

votes
Article Rating
Kongsikan artikel ini


NAJIB PERSOAL KENAPA BANTUAN RM500 UNTUK HILANG KERJA HANYA DIBAYAR MULAI JUN?

Bantuan bagi penerima BPR yang hilang kerja sebanyak RM500 sekali bagi mereka dengan pendapatan di bawah RM1,000 adalah langkah yang baik.
Tapi kenapa hanya RM500 dan hanya dibayar 3 bulan kemudian pada bulan Jun sekiranya data-data mereka sudah ada dalam BPR?
Mereka dengan gaji di bawah RM1,000 adalah di bawah kategori miskin tegar serta skim eKasih dan layak untuk menerima bantuan Jabatan Kebajikan Masyarakat.
Pada tahun lepas, kerajaan PN telah janji untuk naikkan bantuan JKM dari RM200 hingga RM300 sebulan kepada RM1,000 selewatnya pada bulan Disember 2020:
3 Dis 2020: PM jamin laksana segera bantuan bulanan JKM RM1,000
https://www.freemalaysiatoday.com/category/bahasa/tempatan/2020/12/03/pm-jamin-laksana-segera-bantuan-bulanan-jkm-rm1000/
Namun semakan media minggu lepas di Jabatan Kebajikan Masyrakat (JKM), sebuah kesatuan tempatan dan ketua komuniti Orang Asli mendapati dasar itu belum dilaksanakan selepas lebih tiga bulan.
“8 Mac 2021: Masih menunggu bantuan kebajikan RM1,000 yang dijanjikan”
https://www.freemalaysiatoday.com/category/bahasa/tempatan/2021/03/08/masih-menunggu-bantuan-kebajikan-rm1000-yang-dijanjikan/
Sebab itu, saya percaya bahawa mereka dengan pendapatan di bawah RM1,000 yang merupaka golongan paling terdesak akan lebih mendapat manfaat sekiranya janji menaikkan bantuan bulanan ke RM1,000 dapat ditunaikan serta-merta.
Dan jika masih mahu teruskan bantuan RM500 sekali bayar seperti diumum semalam, jangan tunggu 3 bulan lagi hingga bulan Jun.
Yang berpendapatan RM1,000 ke bawah dan sudah hilang kerja, tidak akan dapat bertahan sehingga bulan Jun untuk mendapat bantuan RM500 sekali bayar.
NAJIB RAZAK
Bekas Perdana Menteri/Ahli Parlimen Pekan
18 Mac 2021.

3

4

votes
Article Rating
Kongsikan artikel ini


2,000 BOLEH MASUK STADIUM, 222 TETAP TAK BOLEH MASUK PARLIMEN….

Penonton bola sepak kini dibenarkan masuk stadium berkuat kuasa 1 April.
Antara syarat yang ditetapkan ialah 10 peratus kapasiti atau 2,000 penonton di kawasan PKPB manakala bagi kawasan PKPP pula adalah 25 peratus kapasiti atau 8,000 penonton.
Anggota Dewan Rakyat cuma 222 orang sahaja. Tapi masih tidak boleh masuk Parlimen. Nampaknya Parlimen kekal zon paling tinggi risiko Covid-19 di Malaysia.
Perdana Menteri ke 8 macam tidak merancang rapi dalam mengurus “peraturan” untuk memerangi COVID-19. Kerap U-turn. Contoh terbaik ialah kompoun RM10K.
Setelah dikritik hebat, sekarang Kerajaan PN kata itu semua salah faham dan boleh minta diskaun sampai 50 peratus. Kerajaan terpaksa buat pindaan terhadap ordinan kompoun itu.
Sebab itu Parlimen wajib bersidang supaya ada semak dan imbang.
Rakyat semakin sangsi kemampuan kerajaan PN memulihkan ekonomi dan melaksanakan undang undang dengan saksama.
DR. PUAD ZARKASHI
Ahli MT UMNO.

3.8

6

votes
Article Rating
Kongsikan artikel ini


SHAHIDAN SUDAH BERANI UGUT, APAKAH UMNO MAHU BERDIAM DIRI SAJA?

Orang kuat Umno Perlis, Shahidan Kassim mengugut untuk memutuskan hubungan dengan kepimpinan pusat sekiranya mereka tetap meneruskan untuk memutuskan hubungan dengan Bersatu pada perhimpunan agung Umno akhir bulan ini.
Shahidan berkata beliau tidak bimbang jika tindakan diambil terhadap Umno Perlis di bawah pimpinannya.
“Kalau Perlis buat keputusan, mereka nak buang Perlis, maka buang lah,” kata pengerusi Perhubungan Umno Perlis yang juga pengerusi Majlis Ahli Parlimen Perikatan Nasional, kepada Talk, Now, program temu bual isu semasa yang diterbitkan MalaysiaNow.
Perhimpunan agung Umno yang akan berlangsung pada 27 Mac akan diadakan di tengah-tengah desakan sebahagian pemimpinnya untuk tidak bekerjasama dengan Bersatu pada pilihan raya umum akan datang.
Presiden Umno Ahmad Zahid Hamidi dan bekas perdana menteri, Najib Razak sejak akhir-akhir ini meningkatkan kritikan terhadap Bersatu sambil menuduh parti pimpinan Muhyiddin Yassin itu mengenepikan Umno dalam pelantikan jawatan penting kerajaan.
Malah, kedua-dua pemimpin terpalit rasuah itu mendesak PAS mengikuti langkah mereka meninggalkan Bersatu.
PAS yang terikat dengan perjanjian dikenali sebagai “Muafakat Nasional” bersama Umno ketika kedua-duanya berada dalam pembangkang, berulang kali menyatakan komitmennya untuk menyokong pentadbiran Muhyiddin.
Shahidan, yang juga ahli Parlimen Arau, turut mempersoalkan seruan pemimpin Umno agar PAS meninggalkan Bersatu, sedangkan katanya parti Islam itu sudah bersama-sama dalam gabungan Perikatan Nasional (PN).
“PAS berdaftar dengan PN. Jadi bererti kalau kita mahu PAS, PAS mesti syaratkan kita mesti bersama Bersatu.
“Kalau kita nak Bersatu, kita tak nak PAS, tak boleh sebab PAS dalam PN,” kata ahli politik veteran itu.
“Bagi kami, biarlah berlaku perundingan supaya di mana BN, PN tak bertanding. Di mana PN bertanding, BN tak bertanding. Kita nak rundingan itu saja,” tambahnya.
Dalam temubual itu, Shahidan juga berkata Umno bukan lagi platform bagi ahli politik secara automatik menaiki tangga politik dengan mudah.
Ini kerana katanya, suatu ketika dulu, memang Umno sebuah parti yang tidak boleh diganti.
“Jadi dalam kalangan orang Umno itu yang orang kata yang hebatlah. Tidak boleh berubah, disentuh pun tak berubah. Parti itu adalah keutamaan.
“Sebab itu zaman itu sampai lah satu ketika 90-an begitu Umno adalah sebuah parti yang siapa bertanding atas nama Umno, kita akan menang.
“Itu contoh. Zaman itu lain. Sekarang zaman berubah. Lebih lebih lagi kita ada handphone, kita ada pandangan-pandangan yang dinamik, so berubah dari semasa ke semasa,” katanya kepada Talk, Now.
Sumber –
https://www.malaysianow.com/berita/2021/03/19/umno-perlis-sedia-gerak-sendiri-jika-pusat-putuskan-hubungan-dengan-bersatu/

3.4

5

votes
Article Rating
Kongsikan artikel ini


BERDEPAN TIGA CABARAN, ZAHID HAMIDI PERLU SEGERA MENUKAR DIRINYA JADI PENDEKAR YANG BERANI

Sekurang-kurangnya ada tiga cabaran besar di depan Ahmad Zahid Hamidi selaku Presiden UMNO sebelum berlangsungnya Perhimpunan Agung parti itu pada 27 Mac ini.
Pertama, melawan adanya cubaan yang dikatakan didalangi oleh beberapa pemimpin UMNO sendiri untuk mengubah keputusan MT UMNO yang telah bersetuju untuk tidak mengadakan sebarang kerjasama dengan Bersatu dalam PRU15 akan datang.
Keputusan MT yang berdasarkan usul majoriti UMNO bahagian-bahagian itu telah dimaklumkan secara bertulis oleh Ahmad Zahid kepada Perdana Menteri merangkap Presiden Bersatu, Muhyiddin Yassin.
Kedua, menangani tindakan curang dua Ahli MT UMNO yang dipercayai kerap membocorkan rahsia dan maklumat mengenai mesyuarat parti kepada pihak luar.
Ahli MT berkenaan, seorang lelaki dan seorang wanita sudah pun dikenalpasti hasil siasatan yang dijalankan oleh UMNO sendiri.
Ketiga, setelah sebelum ini Annuar Musa kerapkali melakukan serangan kepada Ahmad Zahid secara terbuka sebagai menunjukkan sikapnya yang pro Bersatu, cabaran baru kini muncul melalui seorang lagi pemimpin UMNO iaitu Pengerusi Badan Perhubungan UMNO Perlis, Shahidan Kassim.
Shahidan yang juga Ahli MT UMNO dalam tindakan terbarunya, telah mengugut bahawa UMNO Perlis akan bergerak sendiri dan tetap menjalin kerjasama dengan Bersatu, sekali pun jika UMNO Pusat kekal dengan ketetapan putus hubungan dengan parti tersebut.
“Kalau Perlis buat keputusan, mereka nak buang Perlis, maka buanglah,” tegasnya.
Ketiga-tiga cabaran itu adalah ujian besar buat Ahmad Zahid, bukan saja kepada wibawanya selaku Presiden, tetapi juga kepada UMNO yang sedang dipimpinnya.
Selain ketiga-tiga perkara tersebut difahami bertujuan memalukan Ahmad Zahid selaku Presiden UMNO dalam Perhimpunan Agung akan datang ini serta untuk menghancurkan UMNO, ia juga amat jelas untuk memastikan Bersatu dan Muhyiddin terus kekal menguasai percaturan kuasa dalam politik negara melalui PN yang diketuainya.
Dengan yang demikian, mereka yang terkait dengan ketiga-tiga perkara itu tidak lagi mempunyai rasa sayang kepada UMNO dan pemimpinnnya, sebaliknya kecintaan mereka lebih kepada pihak luar yang akhirnya akan memusnahkan masa depan UMNO sendiri.
Cuba mengubah keputusan MT yang diputuskan berdasarkan usul majoriti bahagian-bahagian bukan saja tidak menghormati kehendak akar umbi UMNO, malah ia bermakna mahu membunuh masa depan parti.
Dengan mengubah keputusan MT itu dan menjadikan Muhyiddin, Azmin Ali serta Hamzah Zainuddin kekal berkuasa lagi, Bersatu hampir pasti akan menjadi pengganti kepada UMNO akhirnya.
Perbuatan curang membocorkan rahsia dan maklumat mesyuarat MT kepada pihak luar, selain tujuannya adalah sama untuk menghancurkan UMNO, perlakuan ini adalah kecurangan yang tidak boleh diterima dan dibiarkan berterusan lagi.
Eleman gunting dalam lipatan, musuh dalam selimut dan api dalam sekam dalam apa perkara sekali pun adalah suatu pengkhianatan, bahkan dalam peperangan hukuman yang biasa kepada pelakunya adalah ‘tembak sampai mati’ atau ‘pancung kepala’.
Yang paling buruk sekali ialah adanya pemimpin UMNO sendiri yang terang-terang mula berani mencabar parti dan institusi kepimpinan demi kepentingan pihak lain.
Terutama perlakuan Shahidan yang mencabar parti dan ingin putus hubungan, sedangkan jawatannya sebagai Pengerusi UMNO Perlis pun lantikan, ini adalah suatu kebiadapan yang mesti diambil tindakan.
Sekarang ini yang ternampak menonjol melakukannya hanyalah Annuar dan Shahidan, tetapi jika dibiarkan dan tidak segera dibendung, pastinya kerana faktor diberikan dedak, jawatan atau habuan, tidak mustahil lebih ramai yang berani tampil menentang keputusan yang telah disepakati oleh parti.
Akhirnya, parti akan jadi huru-hara dan musnah begitu saja.
Maka dengan itu, Ahmad Zahid harus segera bertindak berani dan tegas dalam mendepani semua perkara tersebut.
Biar pun Ahmad Zahid diperhatikan sinonim dengan watak lemah lembut, berhemah, berhati-hati dan suka mengalah, sesuai dengan ciri-ciri darah Jawa yang mengalir dalam tubuhnya, namun sebelum lebih banyak cacing naik ke kepala, beliau mesti mengumpul segala kekuatannya untuk bertindak tegas menangani ketiga-tiga cabaran itu.
Ahmad Zahid wajib menzahirkan watak pendekar dan menukar dirinya menjadi pahlawan yang sebenar, walau sering dikata orang pendekar Jawa lazimnya suka meletakkan keris di pinggang belakang.
Kalau perlu gantung, pecat atau apa saja, jangan takut melakukannya kerana semua tindakan itu tidak lain adalah untuk kepentingan dan masa depan UMNO serta bagi mengelakkan parti dikuburkan oleh pihak lain.
Yakinlah, akar umbi UMNO akan bersama beliau kerana mereka pasti mahu UMNO kembali berkuasa semula selepas PRU15 akan datang, manakala yang beria-ia mahu memberi nyawa kepada Bersatu hanyalah segelintir kecil pengkhianat yang memikirkan laba jangka pendek saja.
(Shahbudindotcom 20/03/2021)

4.2

9

votes
Article Rating
Kongsikan artikel ini


ZAHID HAMIDI BAKAL DIPECAT 27 MAC INI?

Secara rasmi, apa yang semua orang faham, Perhimpunan Agung UMNO atau PAU pada 27 dan 28 Mac ini antara agenda utamanya adalah untuk mengesahkan ketetapan putus hubungan parti itu dengan Bersatu bagi menghadapi PRU15 akan datang.
Ia berikutan majoriti UMNO bahagian-bahagian telah meluluskan usul putus hubungan itu dalam mesyuarat masing-masing sebelum ini.
Oleh kerana isu putus hubungan itu dalam bentuk usul, meskipun ia kemudian diterima dan dipersetujui oleh MT UMNO, ia perlu dibawa ke PAU untuk disahkan bagi menjadikannya suatu ketetapan yang muktamad.
Tetapi, berikutan Bersatu tidak senang dengan usul tersebut dan sedar mereka tidak mampu menang sebarang kerusi dalam PRU15 jika tanpa ada kerjasama dengan UMNO, pelbagai usaha telah dilakukan bagi mengubah keputusan itu.
Setelah pelbagai usaha yang ke arah itu sebelum ini tidak menemui kejayaan, langkah terakhir yang cuba dilakukan ialah melalui PAU pada hujung bulan ini.
Dengan itu, PAU kali ini secara tidak rasmi turut menjadi medan bagi puak kiri dalam UMNO yang pro Bersatu untuk mengubah ketetapan putus hubungan tersebut.
Makna kata, akan berlaku pertembungan dalam PAU kali ini antara urusan rasmi untuk mengesahkan usul putus hubungan dengan Bersatu dengan urusan tidak rasmi bagi tujuan mengubah keputusan tersebut.
Diberitakan usaha tersebut sudah dikesan sejak dua tiga minggu lalu dan didalangi oleh beberapa pemimpin UMNO sendiri yang diketahui pro kepada Bersatu dan Muhyiddin Yassin.
Ada laporan mengatakan mereka juga sudah mula bergerak ke negeri-negeri bagi mempengaruhi pewakilan agar menolak usul putus hubungan dengan Bersatu.
Alasan mereka ialah UMNO perlu terus bekerjasama dengan Bersatu dan PN dalam PRU15 bagi memastikan kemenangan lebih terjamin, selain membesar-besarkan kedudukan PN sebagai kerajaan lebih mempunyai sumber kewangan yang mantap berbanding BN yang terhad kemampuannya.
Berdasarkan gerakan yang dijalankan, termasuk mempengaruhi jurucakap negeri-negeri agar menyampaikan ucapan yang senada dengan keinginan untuk melihat UMNO dan Bersatu kekal bekerjasama, ada maklumat mengatakan ramai yang dikatakan mula terpengaruh dan condong bersetuju untuk mengubah usul putus hubungan itu.
Kiranya gerakan ini berjaya akhirnya, ia bukan saja suatu tamparan kepada masa depan UMNO dan kedudukan Ahmad Zahid Hamidi selaku Presiden UMNO, bahkan suatu kejayaan besar buat Muhyiddin dan Bersatu dalam memastikan survival politik mereka.
Lebih tersenyum lebar dengan kejayaan itu nanti tentunya adalah Kumpulan Hamzah Zainuddin dan Azmin Ali dalam Bersatu yang secara tidak langsung bermakna UMNO akhirnya terpaksa tunduk hormat serta memberi laluan kepada mereka.
Di sebalik itu, suatu gerakan tidak rasmi lain yang lebih besar dan utama, namun tidak disedari banyak pihak yang dikatakan turut dirancang dalam waktu yang sama ialah untuk menyingkirkan Ahmad Zahid Hamidi daripada kedudukannya sebagai Presiden UMNO.
Usaha menyingkirkan Ahmad Zahid ini adalah tindakan fasa kedua setelah gerakan mengubah keputusan putus hubungan dengan Bersatu berjaya dilaksanakan.
Mengikut apa yang dirancang, selepas pengundian untuk menentukan sama ada UMNO setuju atau tidak putus hubungan dengan Bersatu, sekiranya kejayaan memihak kepada kumpulan kiri yang pro Bersatu itu, satu usul tergempar lain akan dikemukakan untuk “memecat” Ahmad Zahid dengan serta-merta.
Perkiraan mudah mereka, jika usul putus hubungan dengan Bersatu yang telah diluluskan bahagian-bahagian dan MT pun berjaya diubah, maka dengan sendirinya selepas itu tindakan melucutkan jawatan Ahmad Zahid juga akan turut jadi mudah.
Dengan berjaya menyingkirkan Ahmad Zahid pada PAU hujung bulan ini, maka akan sempurnalah gerakan untuk Bersatu menguasai UMNO sepenuhnya.
Adakah Ahmad Zahid menyedari sepenuhnya gerakan ini atau beliau tetap merasakan dirinya masih popular serta beranggapan sebarang gerakan untuk mengubah ketetapan putus hubungan itu sesuatu yang mustahil dilakukan?
Ingatan buat Ahmad Zahid, kalau Ahli-Ahli Parlimen pun ada tanda harga yang boleh “dibeli”, apakah harga perwakilan UMNO begitu mahal nilainya?
(Shahbudindotcom 20/03/2021)

4.6

9

votes
Article Rating
Kongsikan artikel ini


ADAKAH SURAT ANNUAR MUSA KEPADA ZAHID HAMIDI INI BUKTI WUJUDNYA GERAKAN MENGUBAH KEPUTUSAN MT UMNO?

UMNO Bahagian Ketereh, Kelantan yang dipimpin oleh Annuar Musa dilaporkan telah menghantar surat kepada Presiden UMNO, Ahmad Zahid Hamidi memaklumkan empat pendirian bahagian berkenaan berkaitan politik semasa dan hubungan dengan kerajaan PN yang diterajui Bersatu.
Ketetapan pendirian yang turut ditandatangani 30 AJK UMNO Bahagian itu dihantar kepada Presiden UMNO pada 19 Mac lalu.
Pendirian yang dimaklumkan untuk perhatian Ahmad Zahid itu ialah:-
1. Tetap menyokong kerajaan gabungan Perikatan Nasional – Barisan Nasional – GPS (Sarawak) – GRS (Sabah).
2. Mengesyorkan supaya BN dan PN segera memulakan rundingan kerusi serta berusaha membentuk gabungan terkuat menentang PH dalam PRU15.
3. Memohon YAB Perdana Menteri segera melantik seorang Timbalan Perdana Menteri dari kalangan pemimpin BN serta merta.
4. Terus fokus dan memberi keutamaan kepada agenda kestabilan politik, memerangi Covid19, membela rakyat serta memulihkan ekonomi negara.
Meneliti surat bekas Setiausaha Agung BN itu di ketika UMNO sudah menetapkan keputusan putus hubungan dengan Bersatu dan berada dalam kerajaan PN hanya sehingga Parlimen dibubarkan serta menjelang Perhimpunan Agung UMNO pada 27 dan 28 Mac ini bagi memuktamadkan ketetapan tersebut, menimbulkan beberapa persoalan tentu saja tidak dapat dielakkan.
Berikutan UMNO sudah ada ketetapan yang jelas tentang hubungannya dengan Bersatu dan PN iaitu hanya sehingga Parlimen dibubarkan, untuk apa lagi sebenarnya UMNO Ketereh membuat pendirian yang berbeza dan kemudian Annuar menghantar surat kepada Presiden UMNO berkenaan dengannya?
Mengapa Annuar masih ingin menzahirkan sokongan kepada kerajaan PN?
Apakah beliau tidak setuju dengan pendirian MT UMNO yang keputusannya sudah pun dimaklumkan secara bertulis oleh Ahmad Zahid Hamidi sendiri kepada Muhyiddin Yassin?
Seterusnya, untuk apa juga UMNO Ketereh mengesyorkan rundingan pembahagian kerusi antara BN dan PN, walhal UMNO telah berpendirian untuk putus hubungan dengan Bersatu?
Tidakkah dengan ketetapan putus hubungan itu bermakna UMNO dan BN akan bertanding secara sendirian dan tidak perlu lagi berunding sebarang pembahagian kerusi dengan PN yang di dalamnya ada Bersatu?
Adakah ini bermakna Annuar masih berharap UMNO dapat memberi laluan lebih banyak kerusi kepada Bersatu bagi tujuan mengekalkan lagi Muhyiddin sebagai Perdana Menteri?
Adakah saranan berunding kerusi ini juga bermakna Annuar mahu Kumpulan Hamzah Zainuddin yang sebelum ini melompat daripada UMNO ke Bersatu terus diberi laluan mudah untuk bertanding dan menang dalam PRU15 akan datang?
Tidak terkecuali, adakah ini turut bermakna Annuar mahu Kumpulan Azmin Ali dalam Bersatu diberi kemudahan laluan yang sama oleh UMNO?
Selanjutnya pula, dengan mengesyorkan rundingan kerusi antara BN dan PN yang pastinya tujuan utamanya agar Muhyiddin dikekalkan lagi sebagai Perdana Menteri, apakah Annuar tidak sependirian dengan keinginan majoriti akar umbi UMNO yang mahukan jawatan Perdana Menteri kembali dipegang oleh parti itu selepas PRU15 akan datang?
Paling tidak masuk akal sekali dalam ketetapan UMNO Ketereh itu ialah ia masih lagi berharap Muhyiddin dapat melantik seorang Timbalan Perdana Menteri daripada BN.
Bukankah isu jawatan nombor dua dalam kerajaan itu tidak penting lagi bagi UMNO setelah ia membuat ketetapan enggan bekerjasama dengan Bersatu?
Lagi pula, apa guna putus hubungan dengan Bersatu jika akhirnya UMNO sudi menerima jawatan Timbalan Perdana Menteri?
Tidakkah jawatan yang paling UMNO dambakan ialah kerusi Perdana Menteri yang kini disandang oleh Muhyiddin?
Bukankah dengan sudi menerima jawatan Timbalan Perdana Menteri, bererti UMNO akan mengorbankan perjuangan mendapatkan kembali kerusi Perdana Menteri?
Akhirnya, menjelang PAU pada 27 dan 28 Mac ini iaitu hanya seminggu daripada sekarang, ketetapan UMNO Ketereh dan surat yang dihantar oleh Annuar kepada Presiden UMNO ini, mahu tidak mahu, tidak lain hanya bertujuan mengcak keharmonian dan mewujudkan kekeliruan dalam parti semata-mata.
Adakah apa yang dilakukan Annuar ini mengesahkan lagi memang wujud gerakan untuk mengubah keputusan MT UMNO berkaitan putus hubungan dengan Bersatu dalam PAU kali ini, seterusnya untuk menyingkirkan Ahmad Zahid sebagai Presiden UMNO?
(Shahbudindotcom 21/03/2021)

3.7

6

votes
Article Rating
Kongsikan artikel ini


ANWAR MINTA SPRM TELUS SIASAT UGUTAN POLITIK LIBAT SEORANG MENTERI KANAN

Alhamdulillah, hari ini saya telah ke Ibu Pejabat Suruhanjaya Pencegahan Rasuah (SPRM) di Putrajaya.
Rencana pertemuan saya bersama Ketua Pesuruhjaya SPRM iaitu Datuk Seri Mohd Azam Baki tadi adalah bagi menyampaikan serta menyuarakan kebimbangan kami di barisan pembangkang dan masyarakat madani.
Isu rasuah dan salahguna kedudukan adalah isu yang sangat penting kerana ia akan menentukan jatuh bangun bangsa ini, tergantung pada tekad dan iltizam kita dalam menyanggahnya.
Selainnya, saya turut berkongsi dengan Datuk Seri Azam Baki bahawa terdapat percubaan dari pihak pemerintah melalui seorang ‘Menteri Kanan’ yang menggunakan ugutan serta tekanan kepada beberapa orang ahli Parlimen pembangkang demi untuk terus berpaut pada kuasa, dan ia memerlukan tindakan dan siasatan menyeluruh berhubung ini.
SPRM wajar diberi kebebasan dan kepercayaan bahawa badan itu adalah badan yang punya integriti serta keupayaan untuk menyiasat kes-kes rasuah tanpa rasa gentar dan pandang bulu.
ANWAR IBRAHIM
Presiden PKR/Ketua Pembangkang
22 Mac 2021.

3.8

8

votes
Article Rating
Kongsikan artikel ini


UMNO ROSAK KERANA BERSATU?

Selepas kalah pada PRU14 lalu dan dalam tempoh 22 bulan berikutnya di mana UMNO menjadi pembangkang, parti itu boleh dikata berada di landasan yang betul untuk bangkit berkuasa semula.
Dalam beberapa PRK yang diadakan, calon-calon UMNO berjaya menang dengan bergaya.
Dan disertai kerjasama dengan Pas, aura kebangkitan UMNO hampir tidak mampu ditahan lagi.
Akar umbi UMNO juga bersatu hati dengan pemimpin di atas dengan kesatuan hati untuk bangkit semula menebus kekalahan lalu.
Mereka yang bergelar pemimpin pula ternampak menjiwai kedudukan mereka sebagai pemimpin yang rebah dengan watak berjiwa rakyat, selain kerap terpapar bercampur gaul dengan golongan bawahan serta rakyat marhaen.
Realitinya, ketika UMNO bergelar pembangkang, ahli akar umbi terlihat begitu gembira dengan watak pemimpin mereka yang selalu berada di bawah, kerap tersenyum dan banyak memperjuangkan isu-isu rakyat.
Pantang ada isu, pemimpin UMNO yang sudah rebah itulah yang selalu tampil ke depan bersuara.
Tetapi, segalanya berubah sebaik UMNO memilih berada dalam kerajaan bermula 1 Mac 2020.
Sejak itu juga terdengar banyak rungutan daripada akar umbi parti tentang watak dan kelakuan pemimpin yang sudah berubah setelah mereka bergelar menteri, timbalan menteri dan sebagainya.
Mereka mula diceceh dan dirunguti kerana tidak lagi berkelakuan seperti tidak beroleh jawatan sebelum ini.
Tidak cukup dengan itu, diperkatakan juga mereka yang menjadi pegawai menteri turut sama berubah dan merak kelakuannya.
Agaknya, setelah lapar selama 22 bulan dan tiba-tiba beroleh jawatan, mereka jadi tak ketahuan dengan persekitaran seolah-olah semua orang yang cuba mendekati dianggap mahu mendapatkan sama makanan yang ada dalam dulang mereka.
Ketika berkuasa selama 60 tahun sebelum ini, tidak pernah atau jarang sekali terdengar rungutan seperti itu.
Hari ini, UMNO bukan saja berbeza dengan UMNO sebelum ini, malah keadaan berantakannya seperti tidak terkawal lagi.
Dengan berada di dalam kerajaan yang dikuasai Bersatu, pelbagai kluster turut muncul dalam UMNO.
Kalau dulu, paling tidak hanya ada Team A dan Team B, kini lebih daripada dua kluster sudah ada.
Semua kluster ini ada kepala dan perangai yang tersendiri serta saling berlaga antara satu sama lain.
Yang jelas, beradanya UMNO dalam kerajaan PN bersama Bersatu sekarang adalah suatu kesilapan, merugikan serta merosakkan kelangsungan masa depannya.
Lebih daripada itu, jika sebelum ini UMNO dan Pas berganding elok dalam MN dan terlihat sebagai gabungan kuasa yang bakal merubah negara, kini segala-galanya hampir berkecai jadinya.
Pas yang menjadi tunangan UMNO dalam MN dengan mudah dapat dirampas oleh Bersatu untuk mereka setuju bersatu hati dalam mahligai PN yang ada segala kemewahan.
Benarlah ingatan orang tua-tua, kuasa dan kedudukan boleh menukar warna cinta.
Jika tidak berada kerajaan PN, pasti semua yang berlaku sekarang tidak berlaku kepada UMNO.
Sebagaimana kuasa menjadikan Pas beralih arah, kuasa yang ada dalam genggaman Bersatu juga berupaya menjadikannya UMNO berpecah-pecah.
Menuju PRU akan datang, dengan perpecahan dan kemelut yang ada dalam UMNO sekarang, ia dijangka akan terus berpanjangan lagi tanpa dipastikan bila kesudahannya.
Harapan untuk merebut kembali kuasa dan jawatan Perdana Menteri, mungkin ada dan mungkin sudah tinggal angan-angan saja.
Hakikatnya, UMNO kini lebih sibuk mengurus perpecahannya daripada menumpukan perhatian untuk merebut kuasa, bahkan lebih buruk kerana ada kluster di dalamnya yang lebih menyanjung Bersatu daripada parti sendiri.
(Shahbudindotcom 22/03/2021)

4

7

votes
Article Rating
Kongsikan artikel ini


BEZA SEBELUM DAN SELEPAS PAS ADA DALAM KERAJAAN

Tampalan ini adalah ambilan daripada media sosial yang didapati tersebar agak luas, khususnya dalam aplikasi WhatsApp.
Sama-sama kita fikir dan renung mengenainya.
1) MINUM & JUAL ARAK :-
Dulu = Haram.
Sekarang = Itu hak orang bukan Islam.
2) HUKUM HUDUD :-
Dulu = Wajib laksana.
Sekarang = Kena tengok keadaan, jangan jadi suara syaitan.
3) PERLEMBAGAAN MALAYSIA :-
Dulu = Kafir.
Sekarang = Islamik.
4) PERTANDINGAN RATU CANTIK :-
Dulu = Haram.
Sekarang = Boleh dirunding dengan syarat.
5) ISU LGBT :-
Dulu = Haram.
Sekarang = LGBT harus disantuni.
6) SEKOLAH VERNAKULAR :-
Dulu = Mencetuskan masalah perkauman.
Sekarang = Kepentingan setiap kaum harus dijaga.
7) KES KENA LANGGAR PEMANDU MABUK :-
Dulu = Salah DAP, agenda komunis.
Sekarang = Salah individu.
8) JUAL ASSET TABUNG HAJI:-
Dulu = Agenda komunis, jual aset umat Islam, Islam terancam.
Sekarang = Sebagai strategi pengurusan kewangan.
9) RUU 355 :-
Dulu = Wajib.
Sekarang = Kita cadang sebab kita pembangkang, sekarang dah jadi kerajaan kena runding dan tengok keadaan dulu.
10) UCAP MERRY CHRISTMAS :-
Dulu = Haram.
Sekarang = Harus.
11) NILAI ASB JATUH :-
Dulu = Bukti kerajaan gagal.
Sekarang = Kesan ekonomi global.
OH MALAYSIA TANAH AIRKU!!
ADAKAH ISLAM MAKIN TERPELIHARA SETELAH PAS ADA DALAM KERAJAAN?

4.2

14

votes
Article Rating
Kongsikan artikel ini


ZAHID HAMIDI SERU JANGAN BIMBANG, MEREKA YANG MAHU GADAI UMNO HANYA ‘KUMPULAN KECIL’

Saya minta kita ahli-ahli UMNO, pejuang dan penyokong UMNO sekalian jangan terlalu bimbang.
Seperti saudara saudari saya juga tahu dan sedar apa yang sedang ‘broker’ rancangkan.
Muslihat serta tipu daya mereka, segala hipokrasi dan helah dalam pemantauan dan radar.
Mereka ini tidak ramai, tetapi apa yang mereka mahu lakukan ke atas UMNO sangat tidak boleh diterima.
UMNO tidak boleh digadai. UMNO bukan alat untuk tawar menawar jawatan atau kedudukan sesiapa.
UMNO sama sekali tidak akan melukut di tepi gantang hanya kerana hujah-hujah bermuka dua.
UMNO parti milik rakyat dan jutaan ahlinya. Bukan milik mana-mana pihak untuk dijual beli.
InsyaAllah selagi ada keringat dan bakti saya berjanji UMNO tetap dipertahankan.
Saya berkata begini kerana saya membaca pandangan dan keluh kesah saudara saudari.
Segelintir saudara saudari khuatir saya sebagai Presiden UMNO tidak ‘alert’ rancangan mereka.
Saya ‘alert’. Saya malah ‘alert’ semakin galak persepsi negatif diilustrasikan ke atas saya.
Tetapi demi keutuhan parti keramat bangsa dan agama saya mendepani cabaran ini secara berhemah.
Keazaman, keyakinan dan jati diri UMNO saudari saudari menjadi azimat penguat semangat.
AHMAD ZAHID HAMIDI
Presiden UMNO
23 Mac 2021.

4

4

votes
Article Rating
Kongsikan artikel ini


TAHNIAH UMNO KELANTAN, ANNUAR MUSA NAK IKUT YANG MANA?

Mesyuarat Badan Perhubungan UMNO Kelantan pada 23 Mac 2021 telah membuat ketetapan seperti berikut:-
1. UMNO Negeri Kelantan terus mendokong institusi kepresidenan dan menyokong kepimpinan YB Datuk Seri Dr. Ahmad Zahid Hamidi sebagai Presiden parti yang dipilih secara demokrasi.
2. Memutuskan hubungan dan kerjasama dengan parti PPBM. Sebagaimana usul yang telah diluluskan dalam 12 Mesyuarat Perwakilan Bahagian daripada 13 Bahagian yang bermesyuarat.
3. Meminta parti PAS membuat keputusan yang jelas dan segera samada bersama UMNO atau bersama PPBM dalam menghadapi PRU15.
4. Pendirian UMNO Bahagian Ketereh yang dihantar kepada Presiden adalah kes terpencil kerana tidak melalui Badan Perhubungan UMNO Negeri Kelantan.
Keputusan Badan Perhubungan UMNO Kelantan ini jelas berbeza dengan ketetapan yang diputuskan oleh UMNO Bahagian Ketereh pimpinan Annuar Musa baru-baru ini yang pemakluman mengenainya dihantar terus melalui surat kepada Ahmad Zahid Hamidi pada 19 Mac 2021.
UMNO Kelantan dengan ini juga menjadi UMNO negeri yang pertama memutuskan hubungan dengan Bersatu serta berani memberi kata dua kepada Pas.
Ketetapan UMNO Bahagian Ketereh sebelum ini ialah:-
1. Tetap menyokong kerajaan gabungan Perikatan Nasional – Barisan Nasional – GPS (Sarawak) – GRS (Sabah).
2. Mengesyorkan supaya BN dan PN segera memulakan rundingan kerusi serta berusaha membentuk gabungan terkuat menentang PH dalam PRU15.
3. Memohon YAB Perdana Menteri segera melantik seorang Timbalan Perdana Menteri dari kalangan pemimpin BN serta merta.
4. Terus fokus dan memberi keutamaan kepada agenda kestabilan politik, memerangi Covid19, membela rakyat serta memulihkan ekononi negara.
Sekarang, Annuar Musa nak ikut yang mana?
(Shahbudindotcom 24/03/2021)

4.9

7

votes
Article Rating
Kongsikan artikel ini


TIDAK CUKUP SETAKAT PUTUSKAN HUBUNGAN DENGAN BERSATU, PAU SABTU INI MESTI JUGA BUAT KETETAPAN KELUAR KERAJAAN PN

Apa yang sepatutnya dilakukan Ahmad Zahid Hamidi pada Perhimpunan Agung UMNO hujung minggu ini?
Satu perkara yang jelas akan dilakukan UMNO ialah memuktamadkan putus hubungan parti itu dengan Bersatu dalam PRU15 akan datang.
Berdasarkan senario terkini, disebabkan isu putus hubungan itu adalah usul yang diluluskan oleh majoriti UMNO bahagian-bahagian dalam mesyuarat perwakilan masing-masing tiga bulan sebelum ini, mendapatkan sokongan majoriti perwakilan dalam PAU tentu saja bukan suatu masalah besar.
Meskipun ada percubaan daripada pimpinan puak kiri yang pro Bersatu dalam UMNO untuk mengubah keputusan tersebut, ia barangkali hampir mustahil akan berjaya.
Majoriti ahli dan akar umbi UMNO dilihat lebih cenderung untuk mengekalkan keputusan bahagian-bahagian itu.
Penegasan Presiden UMNO, Zahid Hamidi semalam yang meninta ahli-ahli parti tidak bimbang kerana kumpulan yang mahu menggadai UMNO itu tidak ramai bilangannya, dapat dirasakan sebagai gambaran keyakinannya bahawa PAU 27 dan 28 Mac ini akan berjaya memuktamadkan putus hubungan dengan Bersatu.
Dengan itu, setelah PAU nanti memuktamadkan UMNO tiada lagi kerjasama dengan Bersatu, kiranya PRU15 diadakan sebelum PAU yang seterusnya, itulah yang akan menjadi pendirian UMNO.
Kecuali jika Muhyiddin Yassin berjaya menangguhkan PRU15 sehingga ke tahun 2023 serta dalam tempoh itu pemilihan UMNO dan PAU untuk tahun 2021 dan 2022 perlu diadakan lebih dahulu, barulah kebarangkalian ketetapan putus hubungan dengan Bersatu berjaya diubah.
Sudah tentu, ia akan berlaku sekai dengan perubahan pucuk kepimpinan UMNO daripada Zahid Hamidi kepada pemimpin lain yang pro dan lunak kepada Bersatu serta Muhyiddin.
Selagi Zahid Hamidi dan barisan kepimpinan yang ada sekarang kekal menerajui UMNO, kerjasama dan memberi laluan kerusi tidak akan berlaku dengan Bersatu.
Selain itu, apa yang mengukuhkan lagi kepercayaan bahawa isu putus hubungan dengan Bersatu ini akan berjaya dimuktamadkan adalah kerana semua pimpinan UMNO bahagian-bahagian pasti akan menyokongnya lantaran ia akan memberi banyak peluang kepada mereka untuk dijadikan calon dalam PRU15 kelak.
Sebaliknya, jika wujud kerjasama dengan Bersatu, akan ramai terlepas peluang menjadi calon pilihanraya, terutama di kawasan pelompat katak UMNO yang kini berada dalam Bersatu.
Tambahan lagi, menyedari hakikat bahawa jika PRU15 diadakan dalam waktu terdekat, maka Zahid Hamidi masih merupakan penandatangan watikah calon, hampir pasti kefahamannya ialah menyokong usul putus hubungan dengan Bersatu bermakna juga memihak kepada Presiden UMNO.
Tidak terkecuali, jurucakap PAU kali ini khabarnya turut telah disusun dengan tujuan membentuk gelombang mengekalkan keputusan menolak kerjasama dengan Bersatu itu.
Dengan Zahid Hamidi masih menguasai kepimpinan dan Pengerusi Badan Perhubungan UMNO Negeri-Negeri pula adalah lantikannya, memilih dan menyusun jurucakap bagi membentuk gelombang sokongan itu bukanlah sesuatu yang sukar.
Kalau ada pun yang cuba melawan arus hanyalah Pengerusi Badan Perhubungan UMNO Perlis, Shahidan Kassim, namun jika Zahid Hamidi menggugurkan beliau dan menggantikannya dengan Menteri Besar Perlis, Azlan Man dalam sehari dua ini, selesailah segala masalah.
Tetapi, cukupkah sekadar UMNO memuktamadkan putus hubungan dengan Bersatu saja pada PAU kali ini?
Setelah lebih setahun berada dalam kerajaan bersama dengan Bersatu di mana pembulian telah banyak diketahui, UMNO kini tentu sedar kewujudan parti pimpinan Muhyiddin itu adalah masalah yang berpanjangan baginya.
Selagi UMNO yang besar berada di dalam kepungan Bersatu, parti kecil tetapi memiliki banyak kuasa, UMNO akan terus dibuli, ditekan dan cuba dilemahkan.
Sekiranya PAU 27 dan 28 Mac ini sekadar memuktamadkan putus hubungan dengan Bersatu, tetapi UMNO terus berada dalam kerajaan PN sehingga PRU15 yang tidak tahu bila tarikhnya, masalah parti itu tidak akan selesai, malah mungkin jadi bertambah parah.
Di samping mungkin lebih ramai watak Annuar Musa dan Shahidan Kassim muncul dalam parti, proses “membeli-belah sokongan” bagi memastukan UMNO tunduk kepada Bersatu tidak mustahil tambah diperhebatkan.
Lebih buruk lagi keadaan UMNO dan masa depan Zahid Hamidi jadinya kiranya Muhyiddin berjaya menangguhkan PRU15 sehingga ke tahun 2023.
Dengan kuasa dan wang yang tidak pernah tidur, sedangkan UMNO agak terhad kemampuan dari segi itu berbanding Bersatu, tempoh dua tahun daripada sekarang sehingga 2023,!pasti akan menjadi detik yang huru-hara, caca-marba dan lintang pukang buat UMNO.
Untuk mengelak kemungkinan itu, PAU hujung minggu ini, selain perlu memuktamadkan putus hubungan dengan Bersatu, UMNO juga wajib mengumumkan pendirian keluar segera daripada kerajaan secara serta-merta.
Melalui pendirian keluar segera daripada kerajaan itu juga dapat diketahui keikhlasan dan ke mana hala tuju pemimpin kluster kabinet dalam UMNO dan pengikutnya – kekal bersama parti atau melompat menyertai Bersatu?
Terus berada dalam kerajaan, tetapi telah dimuktamadkan ketetapan putus hubungan atau bercerai dengan Bersatu, tidak lebih seperti UMNO sengaja mengundang bencana.
Terutama kerana memuktamadkan perpisahan itu dengan pasangan yang tidak mahu bercerai, keputusan duduk serumah bukan saja memungkinkan kepada bahaya ilmu guna-guna, malah tidak mustahil diancam bahaya diletakkan “racun tikus” dalam makanan.
(Shahbudindotcom 24/03/2021)

5

1

vote
Article Rating
Kongsikan artikel ini


BERSATU JANGAN JADI PARTI YANG LEKEH

Hakikat bahawa UMNO tidak mahu bekerjasama dengan Bersatu boleh dikata suatu keputusan yang muktamad dan terlalu sukar untuk diubah lagi.
Perhimpunan Agung UMNO atau PAU hujung minggu ini hanyalah untuk mengesahkan ketetapan itu saja.
Realitinya, majoriti pimpinan UMNO dan akar umbi parti memang tidak mahu sama sekali menerima Bersatu sebagai rakan kongsi, jauh sekali untuk berkongsi kerusi.
Bagi UMNO, bekerjasama dengan Bersatu lebih menyusahkan mereka dan parti itu dianggap ingin menumpang saja lantaran ia hanya parti kecil, tiada sokongan akar umbi serta lebih ramai Ahli Parlimen pelompat di dalamnya berbanding wakil rakyat yang menang atas nama parti sendiri.
Untuk itu, berbeza dengan Pas yang dilihat sebagai parti lebih besar dan ada kekuatan akar umbi tersendiri, maka UMNO lebih berharap dapat bekerjasama dengan parti Islam itu berbanding Bersatu.
Menyedari realiti ini, Bersatu sebagai parti yang sedang menunjangi kuasa dalam kerajaan, seharusnya sedar siapa diri mereka dan tidak terus menunjukkan sikap terhegeh-hegeh merayu mengharapkan lagi kerjasama daripada UMNO.
Mengajak berunding, berbincang semula dan meminta UMNO memikirkan perpaduan Melayu kononnya hanyalah perbuatan sia-sia saja, sedangkan ketetapan UMNO sudah muktamad mengenainya.
Berterusan memujuk rayu kepada UMNO malah akan memperlihatkan Bersatu, walaupun memiliki banyak kuasa, pemimpinnya jadi Perdana Menteri, ada menteri kanan dan menguasai beberapa kementerian utama yang lain, sebagai parti yang lekeh dan tidak bermaruah.
Sebagai parti yang bermaruah dan banyak kuasa, janganlah menunduk sehingga misai tersembam ke bumi.
Dengan memiliki banyak kuasa, bahkan sudah berjaya menjadikan Pas bersamanya dalam gabungan PN, bersekali dengan ketetapan UMNO enggan bekerjasama dengannya, Bersatu sepatutnya menjadikan keputusan itu sebagai cabaran buatnya.
Bersatu mesti berhenti merayu atau berharap lagi kepada kerjasama daripada UMNO.
Berhentikan segera sikap hidung tak mancung, pipi tersorong-sorong dan seolah-olah tanpa kerjasama daripada UMNO, kemenangan dalam PRU15 mustahil dapat dicapai.
Apa yang perlu Bersatu lakukan ialah memperkukuh dan membesarkan lagi PN serta dalam masa yang sama mengekalkan ikatan perkahwinannya dengan Pas dalam gabungan tersebut.
Biarkan saja UMNO bersendirian dengan keputusan atau ketetapan yang dibuatnya enggan bekerjasama itu, sebaliknya Bersatu harus menggembleng kekuatan baru bersama Pas dan rakan lain dalam gabungan PN untuk menghasilkan kemenangan.
Lebih daripada itu, menjelang PRU15 yang tarikhnya terserah kepada Muhyiddin selaku Perdana Menteri untuk menentukannya – boleh disegerakan dan boleh juga dilambatkan – Bersatu harus memanfaatkan kuasa dalam tangannya sekarang untuk mengukuhkan lagi PN.
Dengan kuasa yang ada dalam tangannya juga, Bersatu boleh mencatur permainan agar UMNO lebih berpecah-belah serta berantakan menjelang ketibaan tarikh PRU15 diadakan.
Semua itu boleh dilakukan dengan kuasa yang ada dalam kawalan Bersatu sekarang.
Tambahan lagi, oleh kerana di dalam UMNO juga terdapat beberapa pemimpinnya, termasuk yang berjawatan menteri memang diketahui pro kepada Muhyiddin dan tiada hati lagi kepada UMNO, di sinilah peluang harus dimanfaatkan untuk menarik mereka untuk segera melompat meninggalkan UMNO bagi menyertai Bersatu.
Kalau sebelum ini 16 Ahli Parlimen UMNO berjaya dilompatkan dan seluruh UMNO Sabah berjaya diseberangkan untuk menyertai Bersatu, apakah mustahilnya operasi yang sama diperhebatkan lagi?
Bayangkan jika tiga empat menteri UMNO yang tiada kedudukan dalam parti dan mungkin tidak diberi watikah calon oleh Presiden UMNO untuk bertanding dalam PRU15 akan datang
berjaya dilompatkan menyertai Bersatu, bukankah Bersatu automatik akan jadi lebih kuat?
Bayangkan daripada mereka itu, berapa ramai lagi pemimpin bahagian dan cawangan UMNO yang akan turut beralih menyertai Bersatu?
Pokoknya, ada kuasa dan ada duit, semua perkara tidak lagi sulit.
Lalu, kenapa Bersatu masih perlu merayu-rayu kepada UMNO dan tunjuk ia parti yang lekeh?
(Shahbudindotcom 25/03/2021)

5

3

votes
Article Rating
Kongsikan artikel ini


DARURAT MEROBEK KEYAKINAN PELABUR TERHADAP KERAJAAN – ANWAR

Pengumuman oleh syarikat gergasi International Business Machines Corporation (IBM) bahawa ia akan menutup pusat operasinya di Cyberjaya pada 31 Mei baru-baru ini cukup membimbangkan, dan ini menambah kerisauan kita semua apakah perkembangan seperti ini akan terus bertambah dan semakin parah.
Pengumuman oleh IBM itu adalah selepas banyak pengumuman yang hampir sama oleh pelbagai syarikat gergasi yang sudah mula meninggalkan Malaysia, termasuk Hyundai dan Panasonic.
Namun terdapat juga laporan yang mengatakan terdapat negara lain di rantau ini yang berjaya mendapat kadar pelaburan yang cukup memberangsangkan dari syarikat-syarikat berasaskan teknologi yang tersenarai dalam Fortune 500.
Kerajaan PN nampaknya berkelakuan seperti tidak ada apa-apa yang berlaku. Menteri kanan yang bertanggungjawab soal pelaburan asing juga telah menyatakan bahawa Malaysia mampu untuk bersikap selektif, dan sedang berusaha untuk mendapatkan pelabur-pelabur besar sambil tidak mengendahkan para pelabur berskala kecil dan sederhana.
Situasi ini sangat memprihatinkan tatkala Malaysia terus kehilangan ribuan pekerjaan di sektor teknologi dan pembuatan kepada negara-negara tetangga di rantau Asean.
Kita juga turut bimbang tentang nasib rakyat yang terkesan dengan langkah ini, dan apakah kerajaan PN punya keupayaan dan kemampuan untuk mendepani permasalahan ini.
Kita juga mendapati bahawa reaksi santai menteri bertanggungjawab itu hanya menonjolkan sikap pemerintah yang tidak faham realiti semasa yang dihadapi negara ini, dan ini dapat diringkaskan oleh laporan ini:
Laporan oleh United Nations Conference on Trade and Development (Unctad) pada bulan Januari 2021 yang lalu menyatakan bahawa kadar pelaburan asing (FDI) Malaysia merudum lebih dua pertiga kepada hanya $2.5 bilion pada tahun 2020, langsung menjadikan ia penurunan yang paling dahsyat di rantau Asia Tenggara.
Bulan Januari 2021 juga kita dikejutkan dengan komen oleh Ketua Pengarah Eksekutif EU-Malaysia Chamber of Commerce and Industry (EUROCHAM) yang menyuarakan “kebimbangan terkait Malaysia sebagai destinasi pelaburan yang ampuh”.
Kita juga digemparkan dengan semakan semula oleh agensi Fitch Ratings terkait Penarafan Kemungkinan Penerbit (IDR) mata wang asing jangka panjang Malaysia kepada ‘BBB+’ dari ‘A-‘ pada bulan Disember tahun lalu sambil menambah “ketidaktentuan politik susulan daripada perubahan dalam kerajaan pada bulan Mac lalu memberi tekanan kepada jangkaan dasar serta prospek penambahbaikan dalam piawaian tadbir urus”.
Setelah satu tahun berada di puncak kuasa, kerajaan PN masih gagal mendepani secara jujur persoalan terkait keberkesanan mereka sebagai kerajaan yang lemah tanpa mandat legislatif yang jelas.
Pengisytiharan darurat dan tindakan menggantung Parlimen diandaikan oleh sektor swasta sebagai langkah terdesak untuk terus berpaut pada kuasa.
Langkah darurat telah merobek keyakinan kepada kerajaan PN, kerangka kebijakannya serta komitmen pada tatakelola yang baik dan negara hukum.
Keputusan-keputusan yang dibuat kerajaan PN menampakkan kecenderungannya pada kesepakatan tertutup dan rencana dalam gelap, di mana ia bertentangan dengan usaha dan upaya kita untuk menarik pelaburan dan membina keyakinan pada ekonomi.
Perencanaan pemerintah untuk meluncurkan pengedaran spektrum teknologi generasi kelima (5G) menerusi Syarikat Bertujuan Khas (SPV) adalah contoh yang tepat.
Projek ini boleh dikatakan sebagai strategi digital utama kerajaan PN dengan jumlah RM15 bilion, tetapi tanpa penelitian, tanpa perundingan dengan industri, dan menjadi satu-satunya tatanan di dunia ini yang menggunapakai kaedah tersebut.
Syarat perjanjian terkait projek 5G ini juga tidak jelas. Justeru, kita bimbang berapa banyak lagi pelabur yang akan meninggalkan Malaysia dan mencari destinasi pelaburan lain yang lebih selamat dan boleh dipercayai.
ANWAR IBRAHIM
Presiden PKR/Ketua Pembangkang.

4.3

4

votes
Article Rating
Kongsikan artikel ini


JIKA UMNO TIDAK SEGERA KELUAR KERAJAAN, DIBIMBANGI ZAHID HAMIDI DAN NAJIB MASUK PENJARA DULU SEBELUM TIBANYA PRU

Apa akan berlaku pada Perhimpunan Agung UMNO atau PAU esok?
Berdasarkan sentimen semasa, PAU kali ini dijangka tidak berdepan banyak masalah untuk memuktamadkan usul putus hubungan dengan Bersatu yang telah diluluskan oleh sebahagian besar UMNO bahagian-bahagian sebelum ini.
Ini kerana majoriti pimpinan dan akar umbi UMNO memang mahukan ketetapan putus hubungan itu segera dimuktamadkan.
Tambahan lagi, difahamkan juga berikutan norma baru PAU tahun ini, semua jurucakap yang dipilih untuk berucap adalah terdiri daripada Pengerusi Badan Perhubungan UMNO Negeri-Negeri saja.
Semua Pengerusi Badan Perhubungan UMNO, kecuali Shahidan Kassim dari Perlis, diketahui sentiasa komited dengan usul putus hubungan dengan Bersatu itu.
UMNO Sabah pimpinan Bung Mokhtar Radin yang diberi autonomi sebelum ini, dilihat turut senada dengan Perlis dan mahukan hubungan dengan Bersatu dikekalkan dalam PRU15 akan datang.
Tetapi, dengan hanya dua UMNO negeri yang dijangka berbeza pendirian dan mahu kekal bersama Bersatu, kebarangkalian untuk puak kiri yang pro Muhyiddin untuk mengubah keputusan putus hubungan itu hampir mustahil akan berjaya, walaupun percubaan ke arah itu dilihat agresif sebelumnya.
Makna kata, sebagaimana kehendak akar umbi yang telah diterjemahkan melalui usul bahagian-bahagian sebelum ini, isu putus hubungan dengan Bersatu akan dijadikan isu yang muktamad dalam PAU esok dan menjadi ketetapan dalam PRU15 kelak.
Bagaimanapun, memuktamadkan putus hubungan dengan Bersatu, tetapi dalam masa yang sama UMNO terus kekal dalam kerajaan sehingga Parlimen dibubar untuk diadakan PRU15 bukanlah suatu kejutan sebenarnya.
Ia boleh dianggap keputusan biasa-biasa saja yang mana selain rakyat tidak terkejut, Muhyiddin Yassin sendiri pun tidak terperanjat dengan keputusan tersebut.
Ia lantaran, jika hanya itu keputusan PAU esok, ia sama seperti ketetapan mesyuarat MT UMNO yang mana ia telah pun dimaklumkan secara bertulis oleh Presiden UMNO, Ahmad Zahid Hamidi kepada Muhyiddin beberapa minggu sebelum ini.
Dengan keputusan yang dianggap biasa-biasa itu, ia malah meletakkan UMNO dalam keadaan tidak berubah, bahkan kedudukan Muhyiddin dan kerajaan PN juga tidak berubah sama.
Tidak mustahil dengan keputusan tersebut, Muhyiddin akhiirnya berjaya mengekalkan kerajaannya sehingga ke tahun 2023 dan sudahnya, Zahid Hamidi dan Najib Razak mungkin lebih dulu masuk penjara berbanding tibanya tarikh PRU15.
Dengan Muhyiddin berjaya mengekalkan kedudukannya sehingga ke tahun 2023 juga memungkinkan UMNO terpaksa melalui proses pemilihan terlebih dahulu sebelum PRU15 dan ketika itu tidak mustahil salah seorang kluster menteri akan jadi Presiden UMNO yang baru.
Dalam erti kata lain, jika PAU esok sekadar memuktamadkan putus hubungan dengan Bersatu, tetapi UMNO terus kekal berada dalam kerajaan sehingga PRU15, ia belum tentu menjamin masa depan UMNO dalam usahanya untuk menjadi parti yang dominan serta seterusnya berjaya menduduki semula kerusi Perdana Menteri.
Ternampak, sebagaimana Bersatu ditubuhkan untuk menggantikan UMNO, lanjutan masa sehingga tahun 2023 bagai memberi ruang lebih terbuka untuk cita-cita tersebut disempurnakan dengan jayanya.
Habis, keputusan yang bagaimana dalam PAU esok yang boleh dianggap sebagai kejutan dan mampu membuatkan Muhyidddin pun terkejut dengannya?
Tidak lain, ketetapan paling baik harus diambil UMNO dalam PAU kali ini ialah selain memuktamadkan putus hubungan dengan Bersatu, keputusan keluar serta-serta daripada kerajaan juga mesti dilakukan.
Keputusan keluar kerajaan tidak boleh ditangguh-tangguh lagi dan logik Ismail Sabri Yaakob yang menyebut kedudukan UMNO dalam kerajaan PN umpama cerai taklik yang tergugur bila Parlimen dibubarkan, jelas tidak masuk akal.
Hakikatnya, cerai taklik bukan bersebab dengan tempoh masa, sebaliknya perkahwinan yang ada tempoh masa tertentu adalah nikah mutaah dan ia haram di sisi Islam.
Lagi pun, sesuai dengan Ahmad Zahid Hamidi dan Najib yang telah mengunjungi Pengerusi Jemaah Penasihat UMNO, Tengku Razaleigh Hamzah dua hari lalu, PAU esok dan lusa seharusnya berani membuat keputusan keluar kerajaan itu.
Jika tidak, untuk apa Zahid Hamidi dan Najib mengunjungi Ku Li yang semua orang tahu pendiriannya bukan saja tidak mengiktiraf Muhyiddin sebagai Perdana Menteri, malah beberapa kali menyarankan UMNO harus segera meninggalkan kerajaan demi survival masa depannya?
(Shahbudindotcom 26/03/2021)

4.7

6

votes
Article Rating
Kongsikan artikel ini


MUHYIDDIN TAK AKAN JADI PM LAGI SELEPAS PRU15 – TUN MAHATHIR

1. Kata Perdana Menteri Pilihan Raya akan diadakan apabila darurat ditamatkan kerana masalah wabak COVID-19 sudah selesai.
2. Muhyiddin percaya Perikatan Nasional (PN) akan menang pilihan raya kerana ia sudah buat persediaan. Bendera dan sepanduk sudah ditempah dan agihan kawasan antara Bersatu, PAS dan UMNO sudah dirunding.
3. Bagi Muhyiddin hanya terdapat satu masalah yang belum diselesai. Muhyiddin berharap tidak ada parti lawan yang akan bertanding. Dengan ini Perikatan Nasional akan menang tanpa bertanding.
4. Untuk ini Muhyiddin boleh menentukan supaya parti musuh tidak akan didaftar. Ia bermula dengan Pejuang. Jika Pejuang tidak didaftar maka parti ini tidak akan dapat bertanding sebagai parti Pejuang. Mungkin calon Pejuang terpaksa bertanding sebagai calon bebas. Jika ini dilaku maka calon-calon bebas ini tidak dapat mengguna simbol dan bendera Pejuang. Ini akan kelirukan pengundi.
5. Mungkin Pejuang bertanding dengan nama parti lain seperti Bersatu dalam PRU 14 terpaksa guna symbol dan bendera PKR. Ini juga boleh kelirukan pengundi. Jika dicuba PKR mungkin tidak setuju memberi banyak kawasan kepada Pejuang. Sokongan juga mungkin tidak diberi. Maka akan kalahlah Pejuang.
6. Pada PRU 14 Najib membatal pendaftaran Bersatu dan tidak mendaftar Pakatan Harapan (PH). Maka parti-parti pembangkang terpaksa bertanding atas nama PKR, guna simbol dan bendera PKR. Percubaan Najib ini dapat ditangani oleh parti-parti lawan dengan bertanding sebagai parti PKR.
7. Parti lawan masih dapat sokongan yang cukup untuk menewas BN.
8. Muhyiddin mungkin cuba adakan PRU awal semasa Pejuang dan Muda tidak didaftar. Pejuang pula tidak ikat diri dengan mana-mana parti. Pejuang berharap akan menjadi kuasa ketiga. Harapan Muhyiddin ialah dia tidak dihadapi oleh musuh.
9. Tetapi Bersatu yang sekarang sudah jadi parti berbilang kaum tidak mungkin menang banyak. Dengan itu parti Perikatan Nasional dan BN dan Muafakat akan pilih orang lain sebagai Perdana Menteri. UMNO dan PAS memberi jawatan PM kepada Muhyiddin dahulu kerana mereka hanya boleh jadi gabungan majoriti jika Bersatu keluar dari PH dan menyertai Muafakat.
10. Yang mencukupi bilangan ialah Azmin dengan paksinya dari PKR. Secara tidak langsung Azmin diberi jawatan tertinggi tetapi bukan Timbalan Perdana Menteri.
11. Keadaan politik selepas PRU 15 tidak mungkin berbeza dari sekarang. Tetapi Muhyiddin tidak akan jadi Perdana Menteri.
12. Pejuang tidak mungkin jadi Kerajaan. Tetapi sokongan Pejuang akan tentukan gabungan mana yang akan jadi Kerajaan. Sokongan Pejuang hanya jika syarat Pejuang diterima.
DR MAHATHIR BIN MOHAMAD
25 Mac 2021
Sumber – http://chedet.cc/?p=3343

3.3

3

votes
Article Rating
Kongsikan artikel ini


KENAIKAN GAJI EKSEKUTIF BANK DI KALA MORATORIUM DITOLAK MERUNSINGKAN – ANWAR

Laporan terkait jumlah pendapatan Ketua-ketua pegawai eksekutif bank, termasuk di Syarikat Pelaburan Berkaitan Kerajaan (GLIC) yang menerima bonus dan elaun lumayan pada tahun lalu cukup merungsingkan.
Tahun lalu kita menuntut agar moratorium pinjaman bank dilanjutkan bagi mendukung warga dan perniagaan yang terkesan akibat dampak COVID-19.
Namun, kita dimomokkan pula kononnya sektor perbankan akan punah, dan pendekatan moratorium berpotensi untuk meruntuhkan sistem kewangan negara.
Kerajaan Perikatan Nasional (PN) dan Menteri Kewangan yang juga bekas pegawai tertinggi sebuah bank di negara ini yang memperoleh pendapatan RM8.53 juta pada tahun 2019 memilih untuk menyokong pendekatan bantuan secara bersasar, dan ia secara tidak langsung menggambarkan betapa kerajaan ini bersama dengan bank.
Langkah tersebut secara tidak langsung menyulitkan sebilangan keluarga dan perniagaan yang tidak punya keupayaan untuk memenuhi prosedur bank yang berselirat dalam tempoh yang singkat.
Kita juga masih belum mengetahui sejauh mana dampak negatif pendekatan ini mengesankan ekonomi, sektor pekerjaan dan tahap kehidupan rakyat yang susah dan melarat.
Kita kini dikejutkan pula dengan laporan bahawa sektor bank sedang mempergiatkan usaha untuk mencipta keuntungan pada tahun ini dan telah pun menaikkan gaji para pegawai kanan mereka setinggi 58%.
Ketua Pegawai Eksekutif sekurang-kurangnya satu GLIC telah mendapat kenaikan gaji sebanyak 10%.
Perniagaan berkembang pesat saat ini sementara sebahagian besar negara terus bertarung dengan kesan berterusan akibat dari Perintah Kawalan Pergerakan. Kita tidak menentang soal mencipta keuntungan.
Namun, kita mencurigai cara segelintir pihak mencipta keuntungan sambil mengorbankan golongan rakyat yang lemah dan susah.
Saya membangkitkan beberapa persoalan:
Sekiranya keuntungan sektor bank pada tahun 2020 mampu mendukung kenaikan pegawai-pegawai tinggi mereka sebanyak 10%, apakah pegawai-pegawai rendah turut menikmati kenaikan gaji yang munasabah?
Di tahap mana keuntungan bank pada tahun 2020 dilihat mampu untuk menampung jumlah kenaikan gaji, bonus dan dividen pemegang saham, tetapi tidak berupaya untuk memberi moratorium pinjaman berterusan untuk keluarga yang sedang bergelut dengan dampak wabak?
Apa yang paling menyedihkan adalah pemerintah menggesa agar seluruh lapisan masyarakat berpadu dan bersama dalam memampan dampak wabak, tetapi golongan korporat dan para eksekutif seolah tidak ikut serta dan dikecualikan dari tanggungjawab ini.
Realitinya hari ini kerajaan PN tahu bahawa sebilangan rakyat Malaysia, terutamanya golongan yang susah, terpaksa menampung beban yang lebih besar, ketimbang golongan maha kaya yang tampaknya menjalani kehidupan seperti biasa.
ANWAR IBRAHIM
Presiden PKR/Ketua Pembangkang
26 Mac 2021.

5

1

vote
Article Rating
Kongsikan artikel ini


KETIKA PAU BARU BERMULA, ANNUAR MUSA TERUS MENYERANG ZAHID HAMIDI

1) Insyaallah,PAU2020 perhimpunan paling tersusun dan paling pendek.Perwakilan dengar saja di bhg masing masing.Hanya Top6 hadhir di pwtc sebagai penonton..jurucakap yg di pilih semua sudah di batalkan.Sudah digantikan.Hanya orang yg di lantik presiden boleh bercakap.
2) Usul MKT (utk meluluskan ucapan dasar Presiden) hanya boleh di bahas ahli MKT shj. Matlamatnya adalah utk endorse semua senada dan MKT luluskan “keputusan MKT”.Tidak boleh tidak…
Kini bermakna MKT lebih tinggi dari PAU..Walau perlembagaan parti menyatakan sebaliknya..percubaan bercakap lain dari MKT di kira melanggar disiplin.
3)Tentera maya dan bloggers tertentu pulak berkerja kuat melontarkan pelbagai neratif rekaan utk memburuk burukkan sesiapa saja yg di jangka berbeza pendapat.Pemimpin dan MKT sendiri termasuk naib presiden kanan DSIS,HISHAMUDDIN, DSSK,DR NORAINI dan ramai lagi terus di jadikan mangsa team pwtc
4) Walhal ini lah PAU paling selamat.Keputusan semua sudah set.sepatutnya tak perlulah sampai mereka reka cerita utk menanam benci sesama sendiri.Namun politik benci sudah mula mencari trademark baru bagi parti..
5) Bagi saya,saya kekal berpendirian UMNO PERLU MEMIMPIN PENYATUAN DAN KESATUAN ORANG MELAYU DAN PARTI PARTI MELAYU. UMNO PERLU TERUS BERSIKAP TERBUKA DAN BIJAKSANA BERUNDING SEHINGGA SAAT AKHIR.
6) UMNO YG KINI MENJADI KERAJAAN,PERLU MENYERTAI PRU SEBAGAI KJAAN DAN MUNCUL MENANG MENJADI SEBAHAGIAN DARI KERAJAAN.
7) UMNO PERLU KONSISTEN MENOLAK PH,KHUSUS NYA ANWAR DAN DAP. UMNO PERLU TERUS FOKUS KPD AGENDA BELA RAKYAT KHUSUSNYA KEPENTINGAN ORANG MELAYU DAN ISLAM.
8) UMNO PERLU MENGELAK MENJADI PARTI YG SEMAKIN BERPECAH,KERANI INI AKAN MENGHANCURKAN UMNO.
9) UMNO MESTI TERUS MEMPERAGAKAN NILAI KEPIMPINAN YG BERKUALITI NASIONAL DAN INTERNASIONAL SERTA DI YAKINI MENAKHODAI NEGARA.
10) SEKIRANYA UMNO TERSALAH PIMPINAN,TERSALAH PILIH FORMULA UTK MENANG,UMNO BAKAL TERJERUMUS KE POSISI YG MAKIN TERPINGGIR DAN KEBANGKITAN SEMULA UMNO MENJADI SUKAR,MALAH UMNO BAKAL TENGGELAM DARI ARUS PERDANA POLITIK NEGARA. TERSERAHLAH PADA PAU 2020 MENENTUKANNYA…ATAU SEBENARNYA TELAH PUN DI TENTUKANNYA..TERIMA SAJA
Annuar Musa
Ketua UMNO Bahagian Ketereh
27 Mac 2021.
Sumber – https://www.facebook.com/100001870036702/posts/5203849039687379/?d=n

1.5

2

votes
Article Rating
Kongsikan artikel ini